Shahidan nak bawa usul pengimport telur ayam ke Malaysia

Ahli Parlimen Perikatan Nasional (PN) Arau, Datuk Seri Shahidan Kassim itu ingin tahu siapa di sebalik syarikat yang diberi persetujuan kerajaan Pakatan Harapan-Barisan Nasional (PH-BN) untuk mengimport telur ayam ke negara ini.

“Kita nak tahu siapa orang yang mengimport telur itu?

“Perkara itu harus disegerakan seperti yang rakyat ingin tahu kerana orang yang mengimport itu dikatakan telah mencipta nama di khalayak dan sering dikaitkan dengan personaliti tertentu.

“Apabila rakyat bertanya kepada saya, saya beritahu mereka bagaimana saya tahu, saya tidak tahu,” kata Shahidan di Dewan Rakyat pada Khamis (2 Mac 2023).

Shahidan berkata demikian ketika bangun memaklumkan Timbalan Speaker Datuk Ramli Mohd Nor bahawa beliau berhasrat memfailkan usul tergempar berhubung isu itu.

“Perdana menteri sebelum ini berkata segala-galanya akan dilakukan melalui tender terbuka, namun ia hanya diberikan kepada seorang pengimport,” katanya.

Ramli memberitahu Shahidan supaya mengemukakan usulnya secara bertulis kepada Speaker Dewan Rakyat untuk pertimbangan.

Awal minggu ini, Menteri Pertanian dan Keselamatan Makanan, Datuk Seri Mohamad Sabu, dalam jawapan bertulis kepada soalan Datuk Wan Saiful Wan Jan (PN-Tasik Gelugor), mengesahkan hanya satu syarikat diberi kelulusan mengimport telur ayam dari India.

Beliau berkata kementerian kemudian bersetuju meluluskan permit import khas untuk tempoh enam bulan, bermula Disember tahun lepas.

Telur yang diimport dari India adalah seberat antara 50g dan 55g, yang boleh diklasifikasikan sebagai telur Gred D di Malaysia, tetapi dijual dengan harga yang lebih mahal.

Pada Selasa (28 Februari), Datuk Seri Dr Wee Ka Siong (PH-BN-Ayer Hitam) memaklumkan Dewan Rakyat bahawa beliau telah menerima surat saman daripada peguam yang mewakili syarikat mengimport telur ayam dari India, kerana membangkitkan mengenai isu itu di Dewan Rakyat.

Ka Siong yang kebingungan akibat saman itu berkata beliau hanya membangkitkan perkara itu pada Rabu lepas (22 Februari) ketika membahaskan usul ucapan terima kasih pada Titah Diraja.

Semasa perbahasannya, Ka Siong memberi amaran bahawa kerajaan akan berdepan kritikan bertubi-tubi sekiranya kekurangan telur ayam tidak diselesaikan ketika Ramadan dan Hari Raya Puasa yang semakin hampir.

Ka Siong yang juga Presiden MCA turut membawa keluar tiga telur berbeza, satu dari India, telur biasa keluaran tempatan, dan telur diperkaya Omega 3 untuk menunjukkan perbezaan saiz dan kosnya.

Dalam catatan Facebook hari ini (2 Mac), Ka Siong memuat naik gambar surat kedua daripada peguam yang mewakili syarikat itu.

Beliau berkata bahawa beliau tidak akan tunduk kepada tekanan dan akan terus bersuara untuk rakyat di Parlimen.

Nama syarikat terbabit secara tidak sengaja didedahkan dalam surat yang dimuat naik oleh Ka Siong.


Singapura lapor 16,165 kes baharu

Singapura melaporkan 16,165 jangkitan baharu Covid-19 sehingga tengah hari semalam (10 Mac 2022), termasuk 15,990 jangkitan tempatan dan 175 kes import.

Statistik Kementerian Kesihatan Singapura (MOH) juga menunjukkan seramai enam pesakit Covid-19 meninggal dunia dalam tempoh itu, menjadikan keseluruhan kematian meningkat kepada 1,116 kes.

Seramai 1,450 pesakit masih dirawat di hospital, manakala 188 pesakit memerlukan bantuan oksigen, menurut statistik terbaru dikeluarkan MOH menerusi laman sesawangnya.

Seramai 36 pesakit kini dirawat di unit rawatan rapi berbanding 50 pada Rabu, kata MOH.

Kebanyakan jangkitan baharu Covid-19 di Singapura adalah kes Protokol 2 iaitu mereka yang tidak bergejala dan bergejala ringan.

Daripada jangkitan harian semalam, 14,088 adalah kes Protokol 2, yang melibatkan 13,958 penularan tempatan dan 130 kes import.

Sejumlah 2,077 lagi kes disahkan melalui ujian tindak balas rantai polimerase (PCR), dengan 45 daripadanya adalah jangkitan import.

Kadar kebolehjangkitan mingguan ialah 0.93, lebih rendah daripada 0.94 pada Rabu. Angka di bawah 1 menunjukkan bahawa bilangan kes Covid-19 mingguan baharu semakin menurun.

Singapura telah merekodkan 901,758 kes Covid-19 sejak permulaan wabak itu pada 2020 lalu. – Agensi


Hampir 1,200 pesakit Covid-19 penuhi ICU, kata Dr Noor Hisham

Jumlah kes Covid-19 yang dimasukkan ke unit rawatan rapi (ICU) termasuk yang disahkan, dalam siasatan dan sedang menunggu keputusan, telah mencecah hampir 1,200 kes, tertinggi dicatatkan sejak pandemik bermula tahun lalu.

Ketua Pengarah Kesihatan Tan Sri Dr Noor Hisham Abdullah berkata Kementerian Kesihatan Malaysia (KKM) juga menjangkakan jumlah pesakit yang memerlukan rawatan di ICU akan bertambah seiring peningkatan kes baharu harian sekarang ini yang telah mencecah lebih 9,000 kes.

Sehubungan itu, katanya, KKM telah menambah kapasiti katil ICU untuk pesakit Covid-19 secara berfasa sejak gelombang kedua pandemik bermula.

“Terkini, dalam tempoh tiga minggu bulan Mei 2021 sebanyak 439 katil tambahan telah dapat disediakan. Secara keseluruhannya, jumlah katil ICU yang dikhaskan untuk pesakit Covid-19 (confirmed / suspected / probable) buat masa ini telah mencapai 1,114 katil.

“Kebanyakan katil ICU buat masa ini digunakan untuk pesakit Covid-19, lantas menyebabkan peluang pesakit bukan Covid-19 yang lain untuk menerima rawatan rapi lebih tipis

“Keadaan ini sememangnya amat menggusarkan terutama buat petugas kesihatan dan pesakit-pesakit bukan Covid-19,” katanya dalam kenyataan hari ini.

Dr Noor Hisham berkata, walaupun jumlah katil ICU untuk pesakit Covid-19 telah ditambah, kadar penggunaannya masih pada tahap melebihi 100 peratus, menyebabkan ada pesakit yang terpaksa dirawat di wad-wad biasa.

Beliau berkata, KKM juga berusaha mengenal pasti lebih banyak ruang di dalam hospital untuk ditukar fungsi sebagai katil ICU dan menyediakan peralatan perubatan serta kelengkapan lain yang diperlukan.

“Hospital Medan ICU di Hospital Kepala Batas serta cadangan pengambilmilikan sementara Hospital Pakar Kanak-kanak UKM juga adalah antara langkah meningkatkan kapasiti ICU seterusnya.

Walaupun berdepan cabaran khususnya berkaitan sumber tenaga manusia, namun Dr Noor Hisham berkata yugas ramai kakitangan telah disusun semula bagi menguruskan pandemik Covid-19.

“Anggota KKM daripada pelbagai kategori termasuklah pakar bedah di beberapa hospital telah pun dikerahkan untuk perawatan pesakit Covid-19,” katanya.

Beliau terus mengingatkan orang ramai supaya bersama-sama mematuhi prosedur operasi standard (SOP) Perintah Kawalan Pergerakan (PKP) dengan duduk di rumah dan hanya keluar jika ada urusan penting, bagi memutuskan rantaian jangkitan Covid-19.


Dos penggalak Pfizer pulih keberkesanan sehingga 95.6 peratus: Kajian

Dos penggalak vaksin Covid-19 dibangunkan Pfizer dan syarikat Jerman BioNTech memulihkan keberkesanan sehingga 95.6 peratus terhadap virus, termasuk varian Delta, kata syarikat itu yang mengeluarkan data kajian terbaharu pada Khamis.

Syarikat itu berkata kajian yang belum disemak oleh pakar luar dilakukan ke atas 10,000 peserta berumur 16 tahun ke atas dan menunjukkan suntikan penggalak Pfizer menawarkan profil yang selamat.

Keputusan kajian itu diterbitkan selepas Pentadbiran Makanan dan Ubat-Ubatan (FDA) Amerika Syarikat (AS) membenarkan vaksin Moderna dan Johnson & Johnson (J&J) digunakan sebagai dos penggalak, sekali gus membolehkan rakyat Amerika memilih jenis dos ketiga yang mereka kehendaki.

FDA sebelum ini meluluskan dos penggalak Pfizer/BioNTech disuntik selepas enam bulan dos kedua bagi meningkatkan perlindungan individu berumur 65 tahun dan ke atas, mereka yang berdepan risiko jangkitan teruk dan petugas barisan hadapan.

Profesor di Sekolah Perubatan Pittsburgh, Dr Walid Gellad ketika mengulas perkara itu berkata ada manfaat untuk mendapatkan dos ketiga duntuk individu yang menunjukkan gejala Covid-19 ketika gelombang Delta menular.

“Saya cuma ingin tahu jika dos penggalak ini hanya kepada orang yang jauh lebih tua. Kerana apa yang kita tidak ingin berlaku ialah kehabisan vaksin, dengan memberi dos penggalak kepada individu berusia 25 tahun yang telah dijangkiti Covid sebelum ini dan telah menerima dua suntikan, hanya berdasarkan kenyataan media,” katanya.

Pfizer sebelum ini berkata keberkesanan dua suntikan vaksinnya turun dari semasa ke semasa, memetik kajian yang menunjukkan keberkesanan 84 peratus dari kemuncak 96 peratus empat bulan selepas dos kedua, menyebabkan beberapa negara telah mula memberi dos penggalak.

Syarikat pengeluar ubat-ubatan itu berkata mereka akan menyerahkan keputusan lengkap kajian kepada FDA, Agensi Perubatan Eropah dan beberapa agensi pengawalan lain secepat mungkin. – Agensi


Hanya Zahid dan ‘kawan’ setuju Anwar jadi PM, kata ahli MKT UMNO

UMNO sudah membuat ketetapan menolak kerjasama dengan Presiden PKR Datuk Seri Anwar Ibrahim dan DAP menjelang Pilihan Raya Umum (PRU) akan datang, sekali gus bermakna syarat yang diletak oleh blok pembangkang supaya menerima calon perdana menteri (PM) mereka adalah tidak munasabah sama sekali.

Seorang Ahli Majlis Kerja Tertinggi (MKT) UMNO, Datuk Zahidi Zainul Abidin berkata, rata-rata majoriti keputusan itu dipersetujui ahli dan pemimpin UMNO, namun tidak menolak terdapat pemimpin tertinggi parti itu yang tidak bersetuju dan sedia menjalin pakatan dengan blok pembangkang.

“Kita sudah membuat keputusan No DAP, No Anwar. Semua tak setuju untuk bekerjasama dengan mereka ini, yang setuju cuma Datuk Seri Ahmad Zahid Hamidi (Presiden UMNO) dengan kawan dia sahaja.

“Secara keseluruhan kita tak mahu bekerjasama, dan kita harap orang Melayu tidak akan menerima perkara ini sampai bila-bila,” katanya kepada Agenda Daily.

Katanya, cubaan Zahid menggunakan kaedah Tun Dr Mahathir Mohamad dalam menarik orang Melayu untuk menyokong DAP ketika zaman Pakatan Harapan (PH) dahulu, sama sekali tidak akan mendatangkan hasil, malah sebaliknya bakal memberi kesan buruk kepada UMNO yang sememangnya secara tradisi menolak sebarang bentuk kerjasama dengan DAP.

“Dan taktik itu takkan menjadi sampai bila-bila,” tegas Timbalan Pengerusi Badan Perhubungan UMNO Perlis itu lagi.

Agenda Daily sebelum ini melaporkan, Setiausaha Organisasi DAP, Anthony Loke menegaskan UMNO, Warisan atau mana-mana parti yang hendak bekerjasama dengan PH mesti menerima Anwar sebagai calon PM.

Katanya, PH mempunyai struktur kepemimpinan yang jelas di mana Anwar adalah pengerusinya dan layak untuk diangkat sebagai PM.

Namun, Ahli Parlimen Ketereh, Tan Sri Annuar Musa berkata DAP tidak berhak memaksa UMNO untuk menerima Anwar menjadi PM.

UMNO dan BN setakat ini belum menyatakan siapa calon PM mereka walaupun parti itu ketika ini mempunyai presiden yang juga pengerusi Barisan Nasional (BN) iaitu Zahid.

Pemerhati politik melihat langkah UMNO untuk tidak mengumumkan calon PM mereka berpunca daripada pendedahan klip audio tular wujudnya pakatan sulit antara Anwar dan Zahid sebelum ini.

Keengganan UMNO menamakan calon PM juga turut mengakibatkan akar umbi parti semakin resah dengan hala tuju parti tersebut, mengakibatkan mereka hilang keyakinan untuk menghadapi PRU15 jika ia diadakan dalam masa terdekat.

Secara tradisinya, presiden UMNO yang juga pengerusi BN akan menjadi calon perdana menteri Malaysia sekiranya gabungan itu memenangi PRU.


Anwar ucap tahniah kepada kami empat orang wira: Norhizam

Seorang Ahli Dewan Undangan Negeri (ADUN) Pengkalan Batu, Datuk Norhizam Hassan Baktee mendedahkan Datuk Seri Anwar Ibrahim mengucapkan tahniah kepada semua ADUN yang menarik sokongan terhadap kerajaan negeri pimpinan Ketua Menteri (KM) Datuk Seri Sulaiman Md Ali.

Norhizam yang juga salah seorang daripada empat ADUN yang menjadi punca tercetusnya krisis di Melaka berkata pertemuan dengan Presiden PKR hanya sekadar pertemuan biasa kerana berbangga dengan tindakan mereka yang berani melawan.

“Hanya perbincangan biasa sahaja, beliau (Anwar) mengucapkan tahniah kepada kami empat wira yang tidak menyokong kepimpinan Datuk Seri Sulaiman,” katanya semasa sidang media di pejabat Anwar malam ini.

Terdahulu, tular sekeping gambar dalam media sosial melibatkan empat orang ADUN yang menjadi punca krisis politik di Melaka mengadakan pertemuan dengan Ketua Pembangkang tersebut.

Untuk rekod, semalam Pengerusi Badan Perhubungan UMNO Negeri, Datuk Seri Ab Rauf Yusoh mengesahkan pihaknya sebelum ini mengadakan rundingan dengan DAP Melaka sebelum jatuh kerajaan negeri atas arahan seorang pemimpin atasan parti yang tidak didedahkan namanya.

“Saya cakap terus terang saya berunding malam sebelum itu dengan kepemimpinan DAP, saya menawarkan beberapa solusi untuk kita membendung supaya ini (kerajaan negeri tumbang) tidak berlaku.

“Tetapi adalah lebih malang saya melihat ia tidak diterima pimpinan DAP pada waktu itu,” katanya dalam wawancara secara maya sebuah portal.

Isnin lalu, bekas KM Melaka Datuk Seri Idris Haron yang juga ADUN Sungai Udang bersama tiga lagi ADUN mengumumkan menarik sokongan terhadap kerajaan negeri pimpinan Sulaiman.

Dua ADUN lain yang menarik sokongan tersebut adalah Datuk Nor Azman Hassan (UMNO-Pantai Kundor)dan Datuk Noor Effandi Ahmad (Bersatu-Telok Mas).


Ketua Bahagian UMNO berdepan 58 pertuduhan rasuah lagi RM9.8 juta

Ketua Bahagian UMNO Bayan Baru, Pulau Pinang Datuk Mansor Musa yang sebelum ini berdepan 106 pertuduhan pengubahan wang haram berjumlah lebih RM11 juta sekali lagi dituduh di mahkamah hari ini, ia melibatkan 58 pertuduhan lain.

Beliau dihadapkan ke Mahkamah Sesyen bagi pertuduhan melibatkan jumlah wang bernilai sebanyak RM9.22 juta, menurut laporan Harian Metro.

Beliau mengaku tidak bersalah di hadapan Hakim Suzana Hussin dan mohon dibicarakan.

Pengerusi Koperasi Tunas Muda Sungai Ara Bhd itu, yang juga bekas Ahli Dewan Undangan Negeri (ADUN) Batu Maung, tiba di mahkamah kira-kira 7.30 pagi tadi.

Menurut laporan tersebut, berdasarkan kertas pertuduhan pertama hingga ke-42, Mansor didakwa membabitkan diri dalam pengubahan wang haram, antaranya menerima wang dalam bentuk tunai, menggunakan wang hasil daripada aktiviti haram untuk pembelian saham, rumah dan pembayaran kepada kontraktor melalui syarikat yang berbeza.

Beliau didakwa melakukan semua kesalahan itu mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA) yang memperuntukkan hukuman penjara maksimum lima tahun atau denda atau kedua-duanya, jika sabit kesalahan.

Manakala bagi pertuduhan ke-43 hingga ke-58 pula, tertuduh didakwa menerima, mengguna, dan memindahkan wang daripada sebuah syarikat yang merupakan hasil aktiviti haram.

Pendakwaan dilakukan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA), yang memperuntukkan hukuman penjara maksimum 15 tahun dan denda lima kali hasil kegiatan haram atau RM5 juta atau mana lebih tinggi.

Beliau dituduh melakukan semua kesalahan itu di Public Bank cawangan Jalan Raja Chulan dan Starpac Point serta RHB Bank Berhad cawangan KLCC antara Disember 2008 hingga Mei 2015.

Pendakwaan diketuai Pengarah Kanan Bahagian Perundangan dan Pendakwaan Suruhanjaya Pencegahan Rasuah Malaysia (SPRM), Faridz Gohim Abdullah dan Muhammad Asraf Mohamed Tahir.

Tertuduh diwakili peguam Selva Mookiah.

Mahkamah membenarkan tertuduh diikat jamin RM200,000 dengan seorang penjamin dan menetapkan 26 Julai ini sebagai tarikh sebutan kes.

Mansor pada Isnin lalu mengaku tidak bersalah di Mahkamah Sesyen Butterworth atas 106 pertuduhan rasuah bernilai lebih RM11 juta membabitkan kesalahan sama.


Pembahagian kerusi PRN, UMNO-BN dijangka dapat kerusi paling sedikit

Kerusi paling sedikit dijangka akan diberikan kepada UMNO-Barisan Nasional (BN) dalam pilihan raya negeri (PRN) nanti.

Pakatan Harapan (PH) tidak akan berkompromi untuk menyerahkan kerusi dimenangi mereka kepada UMNO-BN atas alasan prestasi buruk rakan sekutu mereka semasa Pilihan Raya Umum Ke-15 (PRU-15) lalu dan hanya kerusi disandang Perikatan Nasional (PN) akan jadi pertimbangan dalam pembahagian kerusi antara PH dan UMNO-BN nanti.

Sumber dalaman mendedahkan UMNO-BN berkemungkinan dapat kerusi Dewan Undangan Negeri (DUN) paling sedikit di Negeri Sembilan dan Selangor, berkemungkinan di Pulau Pinang tidak akan ada kerusi yang akan diberikan untuk ditandingi.

Bagaimanapun, pemimpin PH menimbang untuk memberi kerusi yang lebih banyak kepada UMNO-BN di Kedah, Kelantan dan Terengganu memandangkan komposisi pengundi Melayu yang dominan di kedua-dua negeri tersebut.

Namun, terdapat juga persepsi di kalangan pemimpin PH yang tidak bersetuju sekiranya UMNO-BN diberikan kerusi yang banyak di tiga negeri yang didominasi pengundi Melayu kerana sudah ditolak secara total pada PRU-15 lalu.

“Pemimpin PH tidak mahu ambil risiko untuk memberi kerusi banyak kepada UMNO-BN kerana prestasi buruk mereka pada PRU-15 lalu.

“PRU-15 lalu sudah nampak indikator yang jelas pengundi Melayu menolak UMNO secara total, malah UMNO gagal memenangi sebarang kerusi di negeri yang majoritinya terdiri daripada pengundi berbangsa Melayu,” kata sumber.

Sumber juga mendedahkan PH masih tidak menjalankan perbincangan berhubung pembahagian kerusi secara rasmi setakat ini, malah di peringkat negeri juga belum bermula lagi.

Namun, pemimpin PH peringkat negeri sudah memberi isyarat tidak berkompromi secara mudah dengan UMNO-BN walaupun sudah membentuk kerjasama di peringkat kerajaan Persekutuan.

Malah, sumber memberitahu PH melihat UMNO-BN sebagai liabiliti, ditambah pula dengan sentimen orang ramai yang melihat Presidennya, Datuk Seri Ahmad Zahid Hamidi sebagai liabiliti dan menjadi punca kekalahan pada PRU-15 lalu.

“Pemimpin PH peringkat negeri skeptikal dengan Zahid sebagai Presiden UMNO… malah, umum mengetahui kekalahan UMNO pada PRU-15 lalu adalah disebabkan rakyat yang membenci Zahid.

“Pemimpin PH negeri paling bimbang jika sentimen benci Zahid itu akan berjangkit kepada pengundi seperti PRU-15 lalu sehingga menyebabkan ia menjadi punca kekalahan teruk,” kata sumber lagi.

Namun, pemimpin PH negeri mungkin tiada pilihan dan patuh kepada wahyu Pengerusi PH, Datuk Seri Anwar Ibrahim sekiranya terdapat arahan untuk membahagikan kerusi dengan parti diketuai anak muridnya itu.

Dalam perkembangan lain, Anwar dilaporkan media tidak akan menghalang pimpinan PH peringkat negeri untuk berbincang pembahagian kerusi dengan UMNO-BN walaupun ia belum bermula secara rasmi di peringkat pusat.

Kenyataan itu secara tidak langsung menunjukkan hala tuju PH dalam menghadapi PRN nanti dan berkemungkinan besar akan terpaksa bekerjasama dengan UMNO-BN untuk menghadapi PRN nanti.


Tular dua beradik tersepit bawah konkrit di Turkiye rayu diselamatkan

Ketika jumlah kematian akibat gempa bumi berkembar berkekuatan 7.8 magnitud dan 7.5 magnitud melanda bandar sempadan Turkiye dan Syria pada awal pagi Isnin (6 Februari) lalu mencecah 11,200 mangsa, video seorang kanak-kanak perempuan berusia tujuh tahun melindungi adiknya di bawah runtuhan bangunan menjadi tular.

Si kakak dan adik lelakinya tersepit di bawah runtuhan konkrit berat pangsapuri tempat mereka tinggal selama berjam-jam dengan kanak-kanak perempuan itu berusaha melindungi adik lelakinya, sebelum kedua-dua mereka diselamatkan.

Kanak-kanak perempuan itu yang dikatakan pelarian Syria yang tinggal di Turkiye meminta pasukan penyelamat menyelamatkan mereka berdua dan dia sanggup menjadi ‘hamba’ kepada penyelamat itu seumur hidup.

Berkongsi gambar kedua-dua beradik yang terperangkap itu, wakil Pertubuhan Bangsa-Bangsa Bersatu (PBB), Mohamad Safa menulis di Twitter pada hari Selasa, “Gadis berusia 7 tahun yang meletakkan tangannya di atas kepala adik lelakinya untuk melindunginya semasa mereka berada di bawah runtuhan selama 17 jam telah selamat… ”

Ketika video sebelum penyelamatan mereka turut tular dalam talian, kedua-duanya dipuji kerana berani, manakala gadis itu diangkat sebagai wira kerana mengekalkan kekuatan dan keazaman dalam menghadapi bencana itu.

Hari ini, Rabu (8 Februari) pasukan penyelamat masih menarik mangsa yang terselamat dari runtuhan yang mengorbankan lebih 11,200 orang di Türkiye dan Syria, walaupun ketika tempoh untuk menyelamat semakin sempit.

Selama dua hari sejak gempa berlaku, beribu-ribu anggota pasukan pencari dan penyelamat telah bekerja dalam suhu beku untuk mencari mereka yang masih hidup di bawah bangunan yang rata di kedua-dua belah sempadan Turkiye dan Syria.

Ketua Bulan Sabit Merah Turki, Kerem Kinik telah memberi amaran bahawa 72 jam pertama adalah kritikal dalam usaha mencari dan menyelamat tetapi menunjukkan komplikasi “keadaan cuaca yang teruk”.

Pekerja kecemasan pada Rabu menyelamatkan beberapa kanak-kanak yang ditemui di bawah bangunan runtuh di wilayah Hatay, Turkiye yang dilanda teruk, di mana seluruh pekan telah diratakan.

“Tiba-tiba kami terdengar suara dan terima kasih kepada jengkaut… sejurus itu kami mendengar suara tiga orang pada masa yang sama,” kata penyelamat Alperen Cetinkaya.

“Kami menjangkakan lebih ramai daripada mereka… peluang untuk membawa orang ramai keluar dari sini hidup-hidup adalah sangat tinggi,” tambahnya.

Pegawai perubatan berkata 8,574 orang telah meninggal dunia di Türkiye dan 2,662 di Syria, menjadikan jumlah keseluruhan kepada 11,236 – tetapi itu masih boleh berganda jika kebimbangan terburuk pakar menjadi realiti.

Adegan menyayat hati tentang seorang bayi yang baru lahir dikeluarkan hidup-hidup dari runtuhan dan seorang bapa yang menggenggam tangan anak perempuannya yang meninggal dunia turut tular di media sosial.

Disebabkan skala kerosakan dan kekurangan bantuan yang tiba ke kawasan tertentu, mangsa yang terselamat berkata mereka berasa keseorangan dalam bertindak balas terhadap bencana itu.

“Bangunan yang belum runtuh pun, rosak teruk. Kini lebih ramai orang di bawah runtuhan berbanding di atasnya,” kata seorang penduduk bernama Hassan, yang tidak memberikan nama penuhnya, di bandar Jindayris yang dikuasai pemberontak di Syria. .

“Terdapat kira-kira 400 hingga 500 orang terperangkap di bawah setiap bangunan yang runtuh, dengan hanya 10 orang cuba menarik mereka keluar. Dan tiada jentera,” tambahnya.

White Helmets yang mengetuai usaha untuk menyelamatkan mereka yang tertimbus di bawah runtuhan di kawasan yang dikuasai pemberontak di Syria telah merayu bantuan antarabangsa.

Muhammet Ruzgar, 5, dikeluarkan daripada runtuhan pangsapuri di Hatey, Turkiye tatkala usaha mencari mangsa yang terperangkap di bawah bangunan susulan gempa bumi kuat, diteruskan. – Gambar Reuters


Sarawak lancar pemberian dos penggalak kedua Jumaat: Unggah

Sarawak akan memulakan pemberian suntikan dos penggalak Covid-19 kali kedua Jumaat ini, kata Timbalan Perdana Menteri Sarawak, Datuk Amar Douglas Uggah Embas.

Menurutnya terdapat dua kategori penerima yang layak menerima dos itu, iaitu individu berumur 60 tahun ke atas dengan komorbiditi berisiko tinggi serta individu yang mempunyai sistem imunisasi sederhana atau teruk berumur 12 tahun ke atas.

Beliau menggesa individu yang layak dan berminat agar menghubungi pusat vaksinasi masing-masing di klinik kerajaan, hospital swasta atau klinik swasta untuk temu janji, lapor Bernama.

“Mereka boleh mendapatkan nombor telefon pusat-pusat ini menerusi Facebook rasmi Jabatan Kesihatan Sarawak,” kata Uggah yang juga Pengerusi Jawatankuasa Pengurusan Bencana Negeri (SDMC) dalam satu kenyataan hari ini.

Sementara itu, Uggah berkata setakat 19 April, sebanyak 1,637,167 atau 90 peratus individu yang layak di negeri ini telah menerima dos penggalak Covid-19 masing-masing.

Pada 14 April, Menteri Kesihatan Khairy Jamaluddin berkata individu berumur 60 tahun ke atas yang mempunyai komorbiditi berisiko tinggi kini diberi pilihan untuk mendapatkan dos penggalak kedua vaksin, dengan selang masa sekurang-kurangnya empat hingga enam bulan selepas tarikh vaksin pertama dos penggalak.

Menurut Khairy, keputusan itu dibuat selepas kajian saintifik dan kajian kohort Malaysia oleh panel Kumpulan Kerja Teknikal (TWG), yang mendapati individu berumur 60 tahun ke atas yang mempunyai komorbiditi berisiko lebih tinggi mempunyai simptom yang serius dan kematian akibat Covid-19.


Ulasan: Rafizi oi! Barang apa dah turun harga?

Tindakan Menteri Ekonomi, Rafizi Ramli menegur peniaga yang tidak menurunkan harga makanan walaupun harga bahan mentah sudah mengalami penurunan dikecam netizen yang tidak berpuas hati dengan kenyataan itu.

Terdapat juga peniaga-peniaga kecil yang mempertikaikan kenyataan itu dengan menyenaraikan bahan-bahan mentah digunakan mereka masih berada pada harga tinggi hingga memaksa mereka menaikkan harga makanan yang dijual.

Mereka secara jujur meluahkan situasi yang berlaku di platform media sosial masing-masing bagi menunjukkan keadaan sebenar harga bahan mentah yang dijual di pasaran ketika ini.

Tok Chey perhatikan, kemarahan netizen terhadap Rafizi memang berasas kerana seperti yang semua sedia maklum, harga bahan mentah di pasaran masih sama dan tiada penurunan seperti yang didakwa Rafizi.

Dan kalau benar ada penurunan, Rafizi sepatutnya menyatakan dengan jelas bahan mentah apa yang dimaksudkan secara spesifik supaya rakyat mengetahuinya.

Ataupun jika benar berlaku penurunan seperti yang didakwa itu, adakah menteri kerajaan hanya menggunakan pendekatan menegur peniaga untuk menurunkan harga makanan? Bukankah ada peraturan yang membolehkan penguatkuasaan dilakukan?

Pada masa sama, adakah wajar menyalahkan peniaga semata-mata? Tidakkah peniaga juga tersepit dengan harga bahan mentah ketika ini?

Sebagai seorang Menteri Ekonomi, cadangan supaya pengguna memboikot restoran yang menjual harga makanan mahal pula bukanlah satu syor yang sepatutnya dilontar oleh seorang menteri Kabinet. Bagaimana pula dengan harga di peringkat pembekal dan pengeluar? Adakah pihak kerajaan melakukan kajian menyeluruh ketika ini?

Tok Chey bukan mahu membela mana-mana pihak, tetapi pendekatan menyalahkan pihak tertentu dalam kenaikan harga barang adalah langkah tidak bijak dalam menyelesaikan sesuatu isu di peringkat akarnya.

Sebelum ini Rafizi mengambil langkah mudah menyalahkan kerajaan terdahulu apabila berlakunya krisis harga ayam dan masalah bekalan telur. Selepas ini tidak mustahil pengguna pula disalahkanya kerana tidak bijak berbelanja ataupun mengamalkan langkah berjimat-cermat.

Jika begitulah pendekatannya, maka tidak perlulah kita ada menteri kerana orang biasa-biasa pun boleh memberikan cadangan yang sama.

Apa yang rakyat mahukan, tindakan yang benar-benar berkesan dalam memastikan harga barangan dan makanan yang tidak terlalu membebankan rakyat seperti mana yang berlaku ketika ini.

Sudah pasti ramai yang menantikan formula Rafizi dapat digunakan bagi mengawal harga barang seperti mana ia digembar-gemburkan ketika menjadi pembangkang.

Ataupun apabila sudah menjadi kerajaan, Rafizi sedar bahawa menjadi pembangkang sebenarnya amat mudah kerana boleh bercakap suka hati tanpa memikirkan bahawa apa yang diucapkan sebenarnya adalah tidak munasabah.

Di sebalik semua itu, rakyat tidak akan lupa yang Rafizi pernah menyatakan harga sebuah Perodua Myvi sepatutnya dijual RM25,000, kira-kira separuh daripada harga semasa, harga minyak boleh diturunkan kepada RM1.50 seliter dan macam-macam formula lagi yang sehingga kini masih belum menampakkan keberkesanannya.

Satu lagi Tok Chey rasa yang Rafizi ini sudah bercakap melangkaui portfolionya sebagai Menteri Ekonomi apabila masuk campur dalam urusan Menteri Perdagangan Dalam Negeri dan Kos Sara Hidup yang diterajui Salahuddin Ayub.

Tindakan demikian juga menunjukkan kepada rakyat, Rafizi sendiri masih kurang jelas dengan peranan dan bidang kuasa yang ada pada dirinya.

Oleh itu, berdasarkan kepada situasi semasa, maka Tok Chey harap penyokong yang taasub dengan Rafizi sebelum ini ataupun sentiasa mempertahankan kenyataan Rafizi dapat berlapang dada menerima hakikat bahawa bercakap memang mudah.

Tetapi untuk melaksanakan satu tindakan yang benar-benar menyeluruh dan berkesan terutama melibatkan isu rakyat bukanlah semudah yang disangka.

Tok Chey
Warta Rakyat

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Saman Zahid: Dr Mahathir kekal dengan kenyataan asal, kata peguam

Bekas Perdana Menteri Tun Dr Mahathir Mohamad tidak berganjak daripada kenyataan asal beliau bahawa Presiden UMNO Datuk Seri Ahmad Zahid Hamidi pernah bertemunya meminta supaya mencampuri urusan mahkamah dihadapinya.

Peguam Mior Nor Haidir Suhaimi yang mewakili Dr Mahathor berkata anak guamnya tidak berganjak bahawa kenyataan yang telah dinyatakan sebelum ini adalah benar.

“Bagi memelihara hak beliau (Dr Mahathir), tuntutan balas akan difailkan di mahkamah kelak, jika perlu,” katanya.

Untuk rekod, pada 23 Februari lalu, Dr Mahathir yang juga Pengerusi Parti Pejuang Tanah Air (Pejuang) pada sidang medianya, mengakui pernah didatangi Zahid yang ingin meminta bantuan untuk membebaskan dirinya daripada pendakwaan rasuah di mahkamah.

Mahkamah Tinggi di sini pada Rabu telah menetapkan tarikh pengurusan kes bagi saman fitnah melibatkan Presiden UMNO itu dan Dr Mahathir.

Dr Mahathir selaku defendan telah melantik Tetuan Haidir & Co, sebagai peguam yang bertanggungjawab untuk mengendalikan kes berkenaan.

Mahkamah turut menetapkan pendengaran kes ini berkaitan permohonan Interim Injunksi pada 17 Jun depan.

Minggu lalu, Zahid memfailkan saman fitnah terhadap Dr Mahathir berhubung isu mempengaruhi bekas Perdana Menteri itu untuk mencampuri urusan perbicaraan kes yang dihadapinya di mahkamah.

Zahid, 69, selaku plaintif memfailkan saman itu di Mahkamah Tinggi Kuala Lumpur, menerusi Tetuan Shahrul Hamidi & Haziq pada 20 April lepas dengan menamakan Dr Mahathir, 96, sebagai defendan, lapor Bernama.

Berdasarkan pernyataan tuntutan yang diperoleh menerusi carian sistem mahkamah, Presiden UMNO itu berkata pada 19 Oktober 2018, beliau telah dituduh di Mahkamah Sesyen di sini, bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan tersebut telah dibicarakan di Mahkamah Tinggi.

Zahid mendakwa Dr Mahathir telah mengeluarkan kenyataan-kenyataan fitnah dengan niat jahat terhadapnya pada Majlis Pelancaran Aspirasi Parti PEJUANG sempena Pilihan Raya Negeri (PRN) Johor ke-15 di Yayasan Kepimpinan Perdana, Putrajaya pada 23 Februari 2022.

Berita berkaitan: Zahid saman fitnah Dr Mahathir


Enjin peluru berpandu Turki catat rekod dunia

Enjin peluru berpandu jarak sederhana antikapal pertama Turki memecahkan rekod dunia dengan mencapai 1,342 newton daya tujahan dengan diameter 240 milimeter (9.5 inci), kata Menteri Industri dan Teknologi Turki, Mustafa Varank, hari ini.

Enjin TEI-TJ300 dibangunkan TUSAS Engine Industries (TEI) dengan sokongan daripada Majlis Penyelidikan Saintifik dan Teknologi Turki (Tubitak), akan dapat digunakan dalam sistem pertahanan udara, laut, dan darat.

Berdasarkan video yang dimuat naik oleh Mustafa, enjin turbojet TEI-TJ300 mampu mencecah 48,456 RPM.

Projek membangunkan enjin pertama peluru berpandu jarak sederhana itu bermula pada 2017 dan telah diuji pada Jun tahun lalu.

Menurut laman sesawang TEI, enjin TJ300 mampu mencapai 90 peratus daripada kelajuan bunyi pada ketinggian 5,000 kaki.

TEI-TJ300 adalah enjin pertama di dunia yang dapat menjana kuasa dalam kelas tujahan dengan diameter terhad 240 mm untuk disesuaikan dengan sistem peluru berpandu. – Agensi


Wang rasuah UKSB diberi kepada Zahid bukan turun dari ‘langit’, kata pendakwaan

Pasukan pendakwaan memberitahu Mahkamah Tinggi Shah Alam berhubung wang rasuah yang diberikan Ultra Kirana Sdn Bhd (UKSB) kepada Datuk Seri Ahmad Zahid Hamidi bukan turun dari ‘langit’.

Dalam hujahan Timbalan Pendakwa Raya, Datuk Raja Rozela Raja Toran berkata pihaknya sudah mengemukakan bukti dipercayai yang boleh membawa kepada prima facie atau keraguan munasabah terhadap kes itu berhubung punca wang tersebut diperoleh dan diberikan kepada Zahid selepas memintanya.

“Mereka (saksi pendakwaan) tidak berbohong. UKSB tiada wang, maka perlu bantuan daripada rakan niaga di Hong Kong dan ia disahkan David Tan Siong Sun (bekas Pengurus Pentadbiran UKSB).

“Ada perjanjian UKSB dengan pihak di Hong Kong, wang bukan turun dari ‘langit’. Mahkamah perlu menilai bukti dikemukakan bahawa beliau (Ahmad Zahid) meminta wang itu.

“Beliau tidak sepatutnya meminta wang itu dan tiada hak untuk menggunakan kedudukannya (sebagai menteri) untuk mendapatkan wang berkenaan,” katanya dipetik laporan BH.

Tegas Raja Rozela lagi, isu yang timbul berhubung pengesahan sumber berkenaan juga bukan satu elemen yang perlu dibuktikan pendakwaan.

Terdahulu, peguam Ahmad Zahid, Hamidi Mohd Noh, berkata tiada bukti bagi mengesahkan sumber wang tunai UKSB diberikan kepada Zahid, adalah hasil perjanjian dengan syarikat di Hong Kong.

Katanya, ia susulan tiada saksi pendakwaan dari syarikat terbabit, dipanggil bagi memberi keterangan untuk mengesahkan kewujudan wang berkenaan.

Bagaimanapun, beliau berkata, pendakwaan menawarkan saksi berkenaan kepada pihaknya, namun ia bukan tugas pembelaan untuk membuktikan kes itu.

“Saksi pendakwaan ke-15, 16 dan 17 (dua bekas Pengarah USKB, Harry Lee Vui Khiun dan Wan Quoris Shah Wan Abdul Ghani serta Siong Sun) kata wang diberi bukan daripada UKSB sendiri. Jadi wang dari mana.

“Jika sumber wang dari Hong Kong, kena panggil saksi dari negara itu untuk sahkan perkara berkenaan termasuk jumlahnya. Sumber wang itu daripada Visa Malaysia Ltd, selain dividen Valiant Capital Corporation dan Maintech System HK Ltd (syarikat Hong Kong).

“Pengarah syarikat itu perlu dipanggil beri keterangan. Mereka perlu membuktikan wang itu wujud atau tidak, ia perkara asas. Yang ada sekarang hanya keterangan tiga saksi pendakwaan berkenaan,” katanya.

Selain Hamidi, Zahid diwakili peguam, Datuk Hisyam Teh Poh Teik dan Datuk Ahmad Zaidi Zainal, manakala pendakwaan turut dikendalikan Timbalan Pendakwa Raya, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B Thavani.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu, bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN).

Suapan itu juga bagi mengekalkan kontrak perjanjian untuk membekalkan sistem bersepadu VLN kepada syarikat sama, oleh Kementerian Dalam Negeri.


Keputusan kes saman LHDN terhadap Shafee tak bayar cukai pada 28 Sept

Peguam Datuk Seri Najib Razak yang berdepan saman Lembaga Hasil Dalam Negeri (LHDN) akan mengetahui keputusan mahkamahnya pada 28 September ini.

Tan Sri Muhammad Shafee Abdullah yang menjadi peguam bela kepada bekas Perdana Menteri itu sebelum ini disaman LHDN melibatkan kes tunggakan cukai pendapatan lebih RM9 juta.

Peguamnya, Wee Yeong Kang, berkata tarikh itu diputuskan Pesuruhjaya Kehakiman Roz Mawar Rozain, ketika pendengaran kes berkenaan menerusi aplikasi Zoom.

“Semua dokumen membabitkan kes itu sudah difailkan sebelum ini dan tiada dokumen tambahan dikemukakan hari ini.

“Keputusan kes menerusi aplikasi sama, pada jam 11 pagi, 28 September,” katanya ketika dihubungi selepas selesai pendengaran kes berkenaan.

Kerajaan Malaysia selaku plaintif memfailkan writ saman dan pernyataan tuntutan melalui LHDN pada 6 Mei lalu di Mahkamah Tinggi, dengan menamakan Shafee, 69, sebagai defendan tunggal.

Berdasarkan dokumen diperoleh media, peguam berkenaan mempunyai tunggakan cukai tahun taksiran 2011, 2012, 2013, 2014 dan 2016.

Mengikut pernyataan tuntutan itu, Kerajaan Malaysia mendakwa bagi Tahun-Tahun Taksiran 2011, 2012, 2013, 2014 dan 2016, defendan ditaksirkan dengan cukai pendapatan berjumlah RM621,291.85, RM978,854.11, RM3,581,500.000, RM1,735,124.03 dan RM1,826,557.87 melalui Notis-notis Taksiran bertarikh 27 Mei 2019.

Plaintif mendakwa, Notis-notis Taksiran itu dihantar secara pos berdaftar kepada defendan pada 31 Mei 2019, ke alamat terakhirnya di Jalan Tunku, Bukit Tunku, di sini, yang diketahui plaintif pada masa itu dan notis berkenaan tidak pernah dikembalikan kepada plaintif tanpa serah.

Menurut plaintif, seterusnya lebihan kredit sebanyak RM186,965.48 digunakan dan ditolak sebagai sebahagian bayaran cukai pendapatan bagi Tahun Taksiran 2011 itu, meninggalkan baki yang masih terhutang dan perlu dibayar sebanyak RM434,326.37 bagi tahun taksiran berkenaan.

Defendan gagal untuk membayar jumlah cukai sebanyak RM434,326.37, RM978,854.11, RM3,581,500.00 dan RM1,735,124.03 dan RM1,826,557.87 dalam tempoh 30 hari dari tarikh penyampaian Notis-notis Taksiran itu kepadanya (defendan) seperti ditetapkan di bawah Seksyen 103 Akta Cukai Pendapatan 1967.

Oleh itu, kenaikan cukai sebanyak 10 peratus masing-masing dikenakan dan ditambah ke atas keseluruhan cukai pendapatan bagi Tahun-tahun Taksiran 2011, 2012, 2013, 2014 dan 2016 yang masih belum dibayar.

Dakwa plaintif sehingga kini, defendan masih gagal membayar kepada plaintif amaun cukai pendapatan yang masih terhutang dan genap masanya yang perlu dibayar bagi Tahun-tahun Taksiran 2011, 2012, 2013, 2014 dan 2016, termasuk kenaikan dikenakan ke atasnya, semuanya berjumlah RM9,414,708.32.

Oleh itu, plaintif menuntut defendan membayar RM9,414,708.32, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.


‘Kancil legend’ kembali semula

Perodua ‘Kancil Legend’ yang sebelum ini menyepi dari jalan raya di Lembah Klang, kini muncul kembali dalam keadaan yang lebih teruk.

Kenderaan yang rosak teruk tetapi masih boleh digunakan itu dikesan oleh Ahli Parlimen Kepong, Lim Lip Eng yang Kepong, Kuala Lumpur yang kemudian memuatnaik video dalam Facebooknya.

Tetapi klip videonya itu adalah dalam bahasa Mandarin, bukan bahasa Melayu.

“Sekarang ini, kereta kancil ‘Legend’ ini sangat popular. Saya rasa saya sudah banyak tengok video dan gambar berkenaan kereta ini di FB, Twitter, Instagram dan Tiktok.

“Keberadaan kereta ini di jalan raya sangat membahayakan. Tayarnya sudah pecah dan kepala pemandu terkeluar dari kereta. Kalau dibiarkan di jalan raya, pasti akan berlaku sesuatu. Trafik di Kepong pula sentiasa sibuk,” tulis Lip Eng.

Katanya, pejabatnya sudah melaporkan kes ini kepada Dewan Bandaraya Kuala Lumpur (DBKL) dan dalam masa terdekat ini, kereta ini akan ditunda.


Tiada PRU15 semasa pandemik, PAS juga setuju dengan gesaan UMNO

PAS menyambut baik gesaan UMNO supaya Pilihan Raya Umum Ke-15 (PRU15) tidak diadakan semasa negara masih berdepan penularan pandemik Covid-19.

Setiausaha Agungnya, Datuk Seri Takiyuddin Hassan menyifatkan pendirian UMNO itu tepat pada masanya bagi memberikan peluang kepada kerajaan Perikatan Nasional untuk menumpukan usaha menangani Covid-19 disamping dapat membantu rakyat yang terjejas.

“PAS berpandangan kenyataan tersebut amat tepat dan kena pada masanya memandangkan fokus seluruh jentera Kerajaan Persekutuan dan negeri-negeri sekarang adalah bagi memerangi pandemik Covid-19 yang masih belum reda, baik di Malaysia mahupun di seluruh dunia.

“Begitu juga parti-parti politik turut sama menumpukan kepada usaha membantu rakyat yang terkesan teruk dengan wabak ini bukan sahaja dalam aspek kesihatan tapi juga aspek ekonomi,” katanya dalam satu kenyataan hari ini.

Jelasnya, rakyat perlu mengenepikan fahaman dan ideologi politik bagi bersama-sama membantu kerajaan dalam menyelesaikan penularan wabak yang melanda kerana tanpa permuafakatan antara satu sama lain ia akan menyukarkan usaha yang sedang dilaksanakan ketika ini.

Justeru itu PAS turut menyeru semua pihak terutama parti-parti politik dan NGO tanpa mengira fahaman dan aliran pemikiran agar sama-sama dapat membantu Kerajaan menguruskan dan menyelesaikan wabak yang merupakan darurat besar (grave emergency) ini.

“Ini sekaligus bermaksud isu-isu yang boleh menimbulkan ketegangan, keburukan dan kerugian masa, tenaga dan kewangan wajar dielakkan semaksima mungkin,” katanya lagi.

Beliau juga berkata kerajaan sentiasa menerima pandangan semua pihak demi memastikan kebajikan rakyat dibela semasa berdepan cabaran pandemik ketika ini.

PAS yakin Kerajaan akan terus mengambil langkah-langkah yang proaktif dengan mengambil kira pandangan dan cadangan semua pihak bagi memastikan kebaikannya akan dirasai oleh seluruh rakyat dan penduduk Malaysia,” ujarnya.

Terdahulu, Pengarah Pilihan Raya UMNO Datuk Seri Tajuddin Abdul Rahman berkata PRU15 tidak wajar diadakan semasa negara masih bergelut dengan penularan Covid-19 sebaliknya UMNO perlu bersama membantu kerajaan

Tajuddin menyifatkan sekiranya PRU15 diteruskan atas desakan pihak tertentu yang mempunyai kepentingan diri sendiri ia akan membantut usaha diambil kerajaan dalam mengekang penularan Covid-19 yang melanda negara.

“Seharusnya ahli UMNO membantu kerajaan dalam usaha memberi fokus mencegah, memerangi serta mengurangkan risiko kadar kebolehjangkitan virus Covid-19,” katanya.


Anwar mahu kekal jawatan Ketua Pembangkang walaupun berdepan defisit kepercayaan

Jawatan Ketua Pembangkang yang disandang Datuk Seri Anwar Ibrahim enggan dilepaskan Presiden PKR itu walaupun sokongan dikalangan Ahli Parlimen pembangkang terhadapnya sudah semakin meleset.

Anwar berdepan defisit kepercayaan apabila dilihat gagal menyatukan parti pembangkang dibawah satu payung besar, malah gabungan Pakatan Harapan (PH) yang dipimpinnya sudah menampakkan perpecahan apabila tidak ada persefahaman berhubung penggunaan lambang dalam Pilihan Raya Negeri (PRN) Johor.

Bagaimanapun, DAP dan Parti Amanah sudah menyedari realiti dan hakikat mereka tidak boleh lagi bergantung kepada Anwar yang dilihat sebagai liabiliti besar apabila rakyat tidak lagi menyokongnya dan pengaruhnya sudah semakin terhakis.

Satu persatu tindakan dan langkah dirancang oleh Anwar gagal dan lebih malang lagi blok pembangkang terbesar itu semakin lemah dan hilang kepercayaan rakyat.

Defisit kepercayaan terhadap Anwar semakin melebar susulan pendedahan dan rancangan Anwar bersama anak muridnya yang juga Presiden UMNO, Datuk Seri Ahmad Zahid Hamidi menjatuhkan kerajaan Perikatan Nasional (PN) sebelum ini.

Anwar memainkan sentimen pengkhianat terhadap musuhnya yang berada dalam parti Bersatu, bagaimanapun khianat yang lebih besar Anwar lakukan adalah dengan bersekongkol dengan kumpulan Kluster Mahkamah dalam UMNO sendiri.

Ia amat memalukan apabila seorang yang dianggap kononnya melawan rasuah kini sudah boleh duduk sekatil dan sebantal dengan kumpulan perasuah, malah rakyat sudah dapat menghidu tembelang dan sikap sebenar Anwar.

Jadi, tidak hairanlah PKR dimalukan dalam dua PRN sebelum ini di Melaka dan Sarawak, senario sama juga akan berulang di Johor. Ia tidak memerlukan teori atau kajian sains yang mendalam untuk melihat kekalahan PKR kerana sudah terbukti pertembungan banyak penjuru akan memberi kelebihan kepada UMNO.

Bagi DAP dan Amanah, mereka cuba untuk menjelaskan dan menerangkan kepada Anwar berhubung situasi dan strateginya yang masih berdegil untuk mewujudkan pertembungan banyak penjuru di Johor, namun Pengerusi PH tersebut terlalu degil dan angkuh mahu semua pihak mengikut telunjuknya.

Terdapat usaha beberapa pemimpin atasan DAP dan Amanah yang cuba memujuk Anwar untuk tidak mengambil langkah bodoh dengan masuk bertanding di kerusi yang tidak sepatutnya dan gesaan supaya pintu rundingan dibuka dengan parti yang lain bagi mengelakkan UMNO kembali berkuasa juga tidak dihiraukannya.

Pemimpin DAP dan Amanah seakan sudah menghidu sesuatu yang pelik sedang dirancang oleh Anwar, malah terdapat khabar angin yang kuat bertiup mengatakan masih wujud rundingan dengan Zahid pada PRN Johor kali ini.

Bagaimanapun, DAP dan Amanah tidak memiliki bukti yang jelas berhubung penglibatan Anwar dengan UMNO di Johor cuma tindakan PKR untuk menggunakan lambang sendiri menimbulkan rasa ragu-ragu dikalangan pemimpin pembangkang parti lain.

Berbanding sebelum ini, Anwar dilihat cuba membawa PKR bergerak solo pada PRN Johor tanpa mahu bergantung kepada rakan parti pembangkang lain, malah terlalu yakin partinya akan mengecapi kemenangan besar nanti.

Seakan besar kepala dan angkuh, Anwar bersama jentera PKR bergerak seantero Johor bagi memberi ceramah politiknya, namun yang menariknya Anwar tidak mengkritik UMNO secara langsung dalam ceramah-ceramah diberikannya kepada para pengundi di Johor.

Berdasarkan maklumat di lapangan, Anwar menyentuh isu rasuah dan salah guna kuasa tetapi nama UMNO yang sebelum ini sentiasa meniti dibibirnya tidak lagi kedengaran dalam ceramah diberikannya.

Untuk rekod, Anwar kini bukan lagi Ketua Pembangkang yang memiliki majoriti di Dewan Rakyat dan sepatutnya mengambil langkah terhormat dengan mengundur diri.

Hanya beberapa kerat pemimpin DAP dan Amanah yang mengenangkan beliau sebagai kawan karib mereka yang masih setia bersamanya, tetapi tidak bagi Ahli Parlimen pembangkang yang berada di blok Tun Dr Mahathir Mohamad yang tidak menyokongnya.

Parti Pejuang dan Warisan yang sememangnya diketahui kesetiaan kepada Dr Mahathir menolak Anwar sebagai Ketua mereka, malah tidak mengiiktiraf semua langkah yang dibuat Anwar.

Antara langkah yang tidak diterima mereka adalah berhubung Memorandum Persefahaman (MoU) dengan kerajaan Datuk Seri Ismail Sabri Yaakob, namun Anwar masih berdegil dan meneruskan juga usahasama tersebut.

Hasilnya, pembangkang kini semakin hilang pengaruh dan hilang kepercayaan rakyat. Keputusan dua PRN di Melaka dan Sarawak adalah manifestasi bantahan terhadap PH, khususnya Anwar.

Bagaimanapun, Anwar masih tidak segan silu berceramah dan memegang jawatan Ketua Pembangkang yang tidak mendapat mandat majoriti daripada Ahli Parlimen pembangkang yang lain.

Cumanya, ketika ini tidak ada yang berani bersuara dan secara terbuka mencabar Anwar meletak jawatan kerana takut dengan sikap bengis dan cepat melenting beliau.

Malah, mustahil untuk Anwar berundur pada ketika pelbagai keistimewaan yang diberikan kepadanya hasil daripada MoU yang ditandatangani Ismail Sabri.

Bayangkan jika Anwar menjadi Perdana Menteri dan rakyat mendesaknya untuk meletak jawatan, pasti lagi sukar untuk beliau meletak jawatan.

Berbeza dengan Tan Sri Muhyiddin Yassin yang sebelum ini rela melepaskan jawatan disebabkan komplot jahat Anwar dengan Zahid, ia secara tidak langsung mencerminkan sifat sebenar seorang pemimpin yang tidak gilakan kuasa berbeza sama sekali dengan Anwar.

Namun, Anwar tetap adalah Anwar, tidak akan dapat menerima hakikat dirinya bukan pilihan rakyat untuk diangkat menjadi Perdana Menteri.

Malah, Anwar juga perlu sedar diri kemenangan PH sebelum ini pada Pilihan Raya Umum Ke-14 lalu bukan kerana disebabkan dirinya yang turun berkempen bersusah payah ke setiap pelosok negara, tetapi ia adalah hasil gerakan dan persefahaman sesama parti pembangkang yang dipimpin Tun Dr Mahathir Mohamad.

Anwar ketika itu hanyalah banduan yang berada disebalik tirai besi sebelum dibebaskan oleh Dr Mahathir yang meminta pengampunannya.


Jana Wibawa : Wan Saiful mohon batal pertuduhan mahkamah

Ahli Parlimen Tasek Gelugor, Datuk Wan Saiful Wan Jan memfailkan permohonan membatalkan dua pertuduhan rasuah berkaitan program Jana Wibawa yang dikenakan ke atasnya.

Peguam Wan Saiful memfailkan permohonan tersebut di Mahkamah Sesyen Kuala Lumpur kelmarin, lapor Malaysiakini.

Menurut salinan afidavit bagi menyokong permohonan itu, bekas ketua penerangan Besatu itu mendakwa dua pertuduhan yang dibuat mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 adalah cacat.

Katanya, pertuduhan tidak menyatakan secara spesifik masa dan tarikh kesalahan yang didakwa dilakukannya, sekali gus melanggar Seksyen 153 Kanun Tatacara Jenayah.

Beliau turut mendakwa pertuduhan itu tidak mengandungi butir-butir yang wajar bagi memberikan notis mencukupi buatnya mengenai kesalahan yang didakwa dilakukannya, sekali gus melanggar Seksyen 154 CPC.

Wan Saiful berhujah kecacatan tersebut menghalang keupayaannya untuk mengemukakan pembelaan yang berkesan dengan – antara lain – mengumpul bukti bagi membalas dakwaan dalam pertuduhan serta menentukan sama ada dia boleh bergantung kepada pembelaan alibi.

“Saya ingin menyatakan jika saya dikatakan melakukan kesalahan di bawah Seksyen 16(a)(A) Akta SPRM semata-mata kerana membantu syarikat Neptunis Sdn Bhd mendapatkan projek daripada kerajaan Malaysia (yang saya nafikan), maka semua pekerja lain seperti setiausaha, pegawai eksekutif, pengarah syarikat dan kakitangan kerajaan yang terlibat dalam perolehan projek juga boleh dikatakan melakukan kesalahan.

“Oleh itu, saya sesungguhnya menyatakan bahawa dakwaan yang terkandung dalam pertuduhan terhadap saya adalah tidak logik dan tidak masuk akal,” kata Wan Saiful.

Tegas Wan Saiful lagi, beliau tidak pernah pada bila-bila masa memegang sebarang jawatan dalam kerajaan bagi membolehkannya membuat atau mempengaruhi sebarang keputusan berhubung pemberian projek kerajaan kepada syarikat swasta.

Kes Wan Saiful ditetapkan untuk pengurusan kes di Mahkamah Sesyen Kuala Lumpur petang ini.


Kapal angkasa NASA hentam asteroid disiar secara langsung

Kapal angkasa milik NASA berjaya menghentam sebuah asteroid pada malam Isnin dalam usaha menyelamatkan Bumi satu hari nanti, lapor Agensi Anadolu.

Ujian Pengalihan Asteroid Berganda (DART) disiarkan secara langsung oleh agensi angkasa lepas Amerika Syarikat (AS) untuk menunjukkan kepada dunia ujian pertahanan planet sekiranya Bumi berdepan ancaman pelanggaran asteroid pada masa hadapan.

Pelanggaran dua objek yang disengajakan itu adalah hasil tujuh tahun penelitian, NASA membuat penyelidikan sama ada pertembungan kapal angkasa dengan asteroid secara manual mampu memesongkan trajektorinya bagi mengelakkan bencana kepada Bumi.

“Wah, itu menakjubkan, bukan?” kata ketua saintis DART Nancy Chabot sejurus selepas kapal angkasa itu berjaya menghentam asteroid terbabit.

Misi DART dilancarkan November lalu dari Pangkalan Angkatan Angkasa Vandenberg di California.

Pada malam Isnin, sebuah kapal angkasa dihantar ke angkasa lepas dan mensasarkan asteroid yang dipanggil Dimorphos iaitu 6.5 juta batu (10.5 juta kilometer) dari Bumi.

Kapal angkasa itu berjaya menghentam asteroid pada kelajuan 15,000 batu sejam (24,140 km sejam) dan kesan kosmik itu berjaya dirakam kamera khas dari probe angkasa Itali.

“Ini adalah demonstrasi teknologi yang sangat sukar melibatkan asteroid kecil, kami tidak pernah lihat kejadian seperti itu sebelum ini, dan melakukannya dengan cara yang begitu hebat,” kata Chabot.

NASA memaklumkan matlamatnya bukan untuk memusnahkan asteroid tetapi untuk melihat sama ada laluan asteroid mampu dipesongkan secara manual supaya tidak menghentam Bumi.

Para saintis merekodkan data daripada kesan rakaman teleskop untuk melihat perbezaan dan kesan terhadap trajektori asteroid.

Menurut NASA, setakat ini tiada asteroid yang diketahui lebih besar daripada 450 kaki (137 meter) mempunyai peluang besar menghentam Bumi dalam tempoh 100 tahun akan datang.

Grafik yang dikeluarkan oleh NASA menunjukkan kekerapan dan potensi kesan kepada kehidupan di Bumi dalam pelbagai saiz asteroid.


Why are the T20 being ostracized from society?

Killing the goose that lays the golden egg is how I would describe the treatment accorded by the government to those in the T20 group.

Many of us in the T20 group today feel the government is choking, strangling and killing us to pay more taxes, yet denying us everything else.

Instead of treating those in the T20 group so unfairly, the ultimate goal for the government should be to focus on creating an equitable, fair tax system that supports economic growth and benefits all members of society.

This should be regardless of their wealth or income.

Are those in the T20 group any less Malaysians than others?

Our government should work towards striking a fair balance and not issue a blanket withdrawal of all subsidies for those in the T20.

They must consider the potential economic impacts of raising taxes on the rich and denying them government subsidies while ensuring everyone pays their fair share.

Earning RM12,000 in the Klang Valley and supporting three children is not as easy as many would perceive it to me.

For one, making a RM12,000 household monthly income requires both parents to work, and this would mean someone to care for the kids while we are at work.

So, taking into account tuition, daycare, transport etc, RM12,000 does not go as long way as many would think.

In fact, denying the T20 group government subsidies may just be more counterproductive.

Policymakers need to weigh the benefits and drawbacks of different approaches and consider the potential consequences of their decisions.

The administrators must understand that gross household income is certainly not an accurate reflection of financial means as this could be different in where people live and how many dependents and commitments they have.

For example, an RM12,000 monthly family income with three school-going children in the Klang Valley could not be considered on the same level as a family living in Kangar, Perlis, where the cost of living was much lower.

To us in the T20 group, in all honesty, this is absolute abuse by a government that seems to have no idea how to generate income.

Instead of burdening just about 20 percent of the national population, the government should look into ways to improve revenue by empowering the export-import sectors, as well as ensuring that existing subsidies were not prone to leakages.

They can also reduce or do away with any one-off subsidies and instead, lean towards programmes that allow those in the low-income group to bolster their own economy.

Teach those in the lower income groups to fish instead of giving them the fish!

By imposing all kinds of burdens and restrictions on us in the T20 group, it makes us feel like we are being ostracized from society.

Khairul Nizam Ziauddin
Nilai, Negeri Sembilan

* This is the opinion of the writer or publication and does not necessarily represent the views of Agenda Daily.


Tarik sokongan dan desak PRU-15 masa banjir, siapa yang meroyan sebenarnya Zahid?

Setiap kata-kata Datuk Seri Ahmad Zahid Hamidi umpama menepuk air di dulang terpercik ke muka sendiri.

Tidak perlulah mengata orang meroyan kerana anak murid Datuk Seri Anwar Ibrahim itu sebenarnya yang kuat meroyan, lebih elok cermin diri sendiri daripada mahu mengutuk orang lain.

Nak tanya Zahid, siapa yang meroyan tarik sokongan sehingga kerajaan sebelum ini jatuh?

Nak tanya Zahid, siapa yang meroyan desak Pilihan Raya Umum Ke-15 (PRU-15) segera semasa musim banjir tempoh hari?

Ini bukan meroyan ke?

Tak dapat dibayangkan pula bagaimana Zahid meroyan jika Anwar tidak melantiknya menjadi Timbalan Perdana Menteri (TPM) dan pemimpin UMNO tidak diberikan jawatan dalam Kabinet kerajaan campuran Pakatan Harapan (PH)-Barisan Nasional (BN) yang dibentuk baru-baru ini.

Sedarlah Zahid, lantikan sebagai TPM oleh Anwar itu hanya kerana tidak mahu melihat episod lama berulang dalam kerajaan terdahulu dan bukannya kerana merit.

Jika diikutkan merit, rakyat boleh persoalkan bagaimana seorang yang berdepan pendakwaan dan kes di mahkamah boleh dilantik menjadi TPM.

Malah, penjawat awam yang sedang dihadapkan ke mahkamah pun akan digantung tugasnya, tapi tidak bagi Zahid yang diberikan keistimewaan hanya kerana statusnya sebagai seorang murid yang setia kepada Anwar.

Tidak perlulah perasan diri itu hebat sangat, kalau hebat tidak ada UMNO-BN kalah teruk dalam PRU-15 lalu sehingga tinggal 30 kerusi Parlimen sahaja.

Daripada 70 kerusi yang dimenangi sebelum ini kini tinggal 30 kerusi sahaja, itu pun masih mahu mendabik dada.

Lihatlah diri sendiri sebelum nak minta orang lain meroyan, bukankah diri sendiri yang paling kuat meroyan?

Satu lagi, sumpah laknat sebelum ini “No Anwar, No DAP” macam mana?

Tuhan pun boleh mereka kini kencing, inikan rakyat biasa macam kami.


Kos bangun semula lapangan terbang Subang hampir RM300 juta dipertikai

Seorang sumber dalam industri penerbangan mempertikai projek pelan pembangunan semula Lapangan Terbang Sultan Abdul Aziz Shah (SZB) di Subang yang mencecah RM300 juta walaupun dipertikai pakar, lapor FMT.

Jun lalu, Menteri Pengangkutan Loke Siew Fook mengumumkan jemaah menteri meluluskan pembangunan semula SZB dengan reka bentuk dan butiran lain akan dimuktamadkan dalam tempoh sebulan.

Keputusan itu susulan cadangan oleh Malaysia Airports Holdings Berhad (MAHB) untuk membangunkan semula lapangan terbang itu menjadi hab penerbangan serantau dengan usahasama bersama Subang Skypark Sdn Bhd (SSSB).

Menurut sumber itu, SSB yang merupakan anak syarikat WCT Holdings Bhd, dimiliki taikun hartanah, Tan Sri Desmond Lim akan dilantik sebagai kontraktor projek.

Projek itu akan melibatkan pembinaan lapangan terbang ‘hijau’ baharu, bangunan komersial dan ruang letak kereta.

Menurut sumber itu, pelan usahasama berkenaan memerlukan sehingga RM290 juta wang pembayar cukai.

Sebagai tambahan, ada perancangan mengenakan surcaj pembangunan lapangan terbang untuk penumpang berusia lebih 15 tahun yang buat masa ini dicadangkan RM6 seorang bagi warganegara dan RM30 bagi warga asing.

Difahamkan juga, lembaga pengarah MAHB meluluskan pelan itu walaupun kajian kebolehlaksanaan menunjukkan hasil kurang memberangsangkan selain tanpa kelulusan Kementerian Kewangan serta Pengangkutan.

Menurut kajian dilaksanakan Netherlands Airport Consultants (NACO), perunding terkemuka berpangkalan di The Hague, pelan itu akan menjejaskan lalu lintas di Lapangan Terbang Antarabangsa Kuala Lumpur (KLIA) dan mungkin mengakibatkan kehilangan sehingga dua juta penumpang di situ setahun.

Ia menjangkakan penerbangan yang buat masa ini mendarat di KLIA akan dialihkan ke SZB seterusnya memberi kesan negatif terhadap Malaysia Airlines yang beroperasi di Sepang.

Namun begitu, katanya, SZB mungkin masih tidak dapat menarik penumpang serantau yang ramai disebabkan kekurangan bilangan jet penumpang besar di rantau ini.

Ia turut berisiko hilang fokus sebagai hab penyelenggaraan, pembaikan dan baik pulih (MRO) jet peribadi, kata sumber itu.

Katanya, syarikat penerbangan antarabangsa lebih berkemungkinan selesa beroperasi di KLIA disebabkan kehadiran rakan penerbangan lain dan kesalinghubungan lebih baik.

“MAHB yang sebelum ini membantah perancangan itu juga mesti menjelaskan perubahan pendiriannya,” kata sumber itu.

Dua tahun lalu, The Edge Markets melaporkan unjuran pengendali lapangan terbang antarabangsa bahawa pelan pembangunan semula akan mengakibatkan kerugian sehingga RM11.9 bilion.

“Jadi kenapa tiba-tiba ‘u-turn’?” soal sumber itu.

Sementara itu, sumber lain yang enggan dinamakan turut mempertikai perancangan berkenaan.

Katanya, proses itu tidak seiring dengan aspirasi ‘Madani’ kerajaan untuk pentadbiran baik, ketelusan dan akauntabiliti malah membangkitkan pelbagai persoalan.

“Pertamanya, mengapakah RM300 juta wang pembayar cukai diperlukan melihat kepada kekuatan kewangan rakan usahasama yang dicadangkan dalam projek itu?”

“Jika dana awam diperlukan, proses itu patut melalui tender terbuka bagi menentukan model perniagaan terbaik dan kaedah penggunaan wang kerajaan paling optimum.

“Tanpa proses tender terbuka, apakah kriteria digunakan untuk pemilihan kontraktor?”

Sumber itu turut menggesa kerajaan menjelaskan caj pembangunan lapangan terbang tambahan yang akan dikenakan kepada penumpang.

FMT berusaha menghubungi MAHB dan WCT untuk mengulas perkara ini.


Penahanan Imran Khan tidak sah, kata Mahkamah Agung

Mahkamah Agung Pakistan pada Khamis memutuskan penahanan bekas perdana menteri Imran Khan sebagai tidak sah dan memerintah beliau segera dibebaskan.

Beliau ditahan oleh pasukan separa tentera di premis Mahkamah Tinggi Islamabad pada Selasa, menurut laporan Bernama.

“Cara beliau ditahan tidak boleh diterima,” kata hakim Athar Minallah, menurut laporan media tempatan.

Peguam bekas perdana menteri itu berkata penahanan Imran satu penganiayaan dan beliau turut menerima layanan yang buruk semasa dalam tahanan.

Penahanannya oleh Biro Akauntabiliti Kebangsaan (NAB) atas dakwaan kes rasuah telah mencetuskan protes dan penyokongnya menyifatkan tindakan itu sebagai sebahagian dendam politik.

Sejak itu, kira-kira 2,500 orang termasuk pemimpin kanan Pakistan Tehreek-e-Insaf (PTI) telah ditahan dalam usaha kerajaan untuk menghentikan protes dengan bantuan tentera.

Imran menggesa penyokongnya bertenang dan bertindak secara aman.

“Kami hanya mahukan pilihan raya di negara ini,” katanya di mahkamah.


Omicron: Kes positif cecah tiga juta, Filipina akui berdepan kritikal

Jumlah kes positif di Filipina kini mencecah tiga juta sejak pandemik Covid-19 menular di negara itu pada awal 2020 lalu, lapor Kementerian Kesihatan (DOH) hari ini, tatkala Manila sedang bergelut menangani peningkatan kes yang didorong varian Omicron.

DOH merekodkan 28,007 jangkitan baharu hari ini menjadikan kumulatif positid melonjak kepada 3,026,473.

Kes harian telah mencecah paras tertinggi yang belum pernah dilaporkan sebelum ini pada Januari berikutan peningkatan pergerakan orang ramai ketika musim cuti dan pengesanan kes tempatan bagi varian Omicron.

Lima puluh lima peratus daripada kes baharu itu dilaporkan di Metro Manila, manakala 21 peratus dari Calabarzon, dan 11 peratus lagi dari Luzon Tengah.

Kadar positif ialah 44.5 peratus daripada 58,409 ujian. Ini jauh melebihi ambang lima peratus ditetapkan Pertubuhan Kesihatan Sedunia sebelum sesebuah negara boleh membuka semula ekonominya.

DOH berkata angka kematian mencecah 52,511 selepas 219 lagi pesakit meninggal dunia, manakala seramai 4,471 pesakit telah pulih menjadikan kes sembuh sebanyak 2,792,946.

Terdapat 181,016 kes aktif, dengan 5,521 daripadanya tidak bergejala; 170,873 kes ringan; 2,863 kes sederhana; 1,464 kes teruk dan 295 kes kritikal.

Sementara itu, Setiausaha Kesihatan Francisco Duque III berkata Filipina sedang menghadapi risiko kritikal susulan peningkatan yang didorong oleh penularan pantas varian Omicron.

“Filipina kini berada di bawah klasifikasi kes berisiko kritikal dengan peningkatan 690 peratus dalam purata pergerakan tujuh hari bagi kes yang dilaporkan setiap hari,” kata Duque dalam taklimat bersama Presiden Rodrigo Duterte.

Menurut Duque, Filipina merekodkan kadar peningkatan jangkitan Covid-19 dalam tempoh dua minggu sebanyak 3,663 peratus apabila kes baharu mencapai rekod tertinggi sejak beberapa hari lalu.

Lonjakan baru jangkitan kini mengancam sistem kesihatan negara itu, sementara lebih ramai kakitangan hospital dan pekerja kesihatan telah diuji positif Covid-19. – Agensi


Fikir masa depan, nasihat Muhyiddin kepada rakyat, pengundi PRU-15

Pengerusi Perikatan Nasional (PN) Tan Sri Muhyiddin Yassin mengingatkan bahawa di hadapan pengundi iaitu pada 19 November ini, terdapat satu penentuan untuk memilih masa depan diri sendiri dan anak cucu serta generasi muda masa depan.

Beliau turut mengingatkan supaya pengundi dapat menggunakan akal fikiran yang bijak pada Pilihan Raya Umum Ke-19 (PRU-19) nanti, supaya sebuah kerajaan yang bersih dan mementingkan rakyat dapat dibentuk.

“Ia (penentuan) bukan setakat menentukan masa depan kita… kalau kita masih hidup hari ini… tapi ia adalah untuk anak cucu kita,” katanya pada program Jelajah Prihatin Perikatan Nasional di Putrajaya, malam tadi (26 Oktober 2022).

Sebab itu, katanya dengan kepemimpinan yang baik daripada PN, yang menegakkan kebenaran menentang kemungkaran, pembangunan rakyat secara menyeluruh agar Malaysia kembali menjadi negara maju dan dihormati, akan dapat dilaksanakan.

Untuk membentuk sebuah kerajaan yang betul, kata bekas Perdana Menteri kelapan Malaysia, bukan sesuatu yang mudah kerana pemimpinnya mesti amanah dan bertanggungjawab.

“Pentadbiran kerajaan yang dibentuk itu mesti menguruskan hal ehwal negara kita ini dengan cara yang betul. Yang beramanah yang bertanggungjawab… yang dapat menguruskannya dengan secara yang sebaik-baik mungkin.

“Ia bukan untuk kita sahaja, tetapi juga untuk anak-anak dan cucu-cucu kita. Jadi ini (membentuk kerajaan) bukan satu perkara yang mudah. Sebab itu, satu undi adalah penentunya,” kata Presiden Bersatu itu.

Sehubungan itu, Muhyiddin mengingatkan pengundi supaya tidak bermain-main dalam memilih parti yang diharapkan dapat membentuk kerajaan.

“Warga Malaysia yang berumur 18 tahun ke atas secara automatik mempunyai hak yang diperuntukkan oleh Perlembagaan Negara (untuk mengundi) yang harusnya dihargai.

“Supaya dengan hak kita mengundi kita dapat membentuk sebuah kerajaan yang baik. Dengan kerajaan yang baik itu, negara sebagaimana di sebuh dalam al-Quran.

“Jadi, tolonglah keluar ramai-ramai untuk menentukan nasib kita dan anak cucu, generasi masa depan negara,” katanya.


Media baharu ibarat iblis sebar maklumat tak tepat

Presiden PAS, Datuk Seri Abdul Hadi Awang menyifatkan pengendali media baharu yang menyebarkan maklumat tidak bertanggungjawab dan merosakkan masyarakat sebagai iblis.

Ahli Parlimen Marang itu berkata, pada zaman media baharu ini, manusia sanggup bertukar menjadi rakus demi ‘matlamat menghalalkan cara’ meskipun laporan mereka penuh dengan fitnah.

Memetik ayat 120 hingga 122 surah Taha, beliau berkata, manusia diberikan petunjuk dalam kehidupan bermasyarakat yang penuh dengan maklumat dan berita yang boleh mempengaruhi kehidupan serta peranan mereka kepada baik dan buruk.

“Selain itu, dalam aspek menerima atau menyebarkan apa-apa maklumat hendaklah berhati-hati, kerana ada berita daripada orang fasiq atau orang jahil yang boleh menyesatkan dan merosakkan manusia.

“Pada zaman media baru terkini, manusia yang rakus menjadi makhluk perosak dan sanggup berbelanja besar dengan mengambil tugas Iblis tersebut,” katanya dalam kenyataan hari ini.

Abdul Hadi berkata, pada masa sama wujud golongan yang bermatlamat mencari kesenangan dengan mendapat upah yang lumayan semata-mata untuk mengisi perut dan mendapatkan segala kemewahan daripada rezeki yang haram untuk diri dan keluarganya.

“Mereka mengambil peluang daripada dunia yang langitnya terbuka tanpa sempadan, bagi melancarkan peperangan baharu ‘Cyber War’ terhadap negara dan umat yang besar.

“Dengan menggunakan jumlah anggota tentera upahan yang diletakkan di seluruh dunia dengan bayaran yang lumayan, sama ada dalam negara dan juga luar negara dengan bebas,” katanya.


‘Bapa’ juga bermaksud ‘ibu’: Hakim mengambil alih kuasa Parlimen

Kes berkenaan difail oleh sekumpulan ibu warganegara Malaysia yang suami mereka bukan warganegara Malaysia, memohon perisytiharan bahawa anak-anak mereka yang dilahirkan di luar Malaysia, adalah warganegara Malaysia dengan kuat kuasa undang-undang.

Peruntukan Perlembagaan Persekutuan yang berkenaan adalah Perkara 14(1)(b) dan Jadual Kedua, Bahagian ll, perenggan 1(b).

Perkara 14(1)(b) memperuntukkan:

“14. (1) Tertakluk kepada peruntukan Bahagian ini, orang yang berikut ialah warganegara melalui kuat kuasa undang-undang, iaitu:

(a)…….; dan

(b) tiap-tiap orang yang lahir pada atau selepas Hari Malaysia dan mempunyai mana-mana kelayakan yang dinyatakan dalam Bahagian II Jadual Kedua.” (i)

Jadual Kedua, Bahagian ll memperuntukkan:

“1. Tertakluk kepada peruntukan Bahagian III Perlembagaan ini, orang yang berikut yang lahir pada atau selepas Hari Malaysia ialah warganegara melalui kuat kuasa undangundang, iaitu:

(a) tiap-tiap orang yang lahir di Persekutuan dan sekurang-kurangnya seorang daripada ibu bapanya pada masa kelahiran itu seorang warganegara atau bermastautin secara tetap di Persekutuan; dan

(b) tiap-tiap orang yang lahir di luar Persekutuan yang bapanya pada masa kelahiran itu seorang warganegara dan sama ada telah lahir di Persekutuan atau pada masa kelahiran itu berada dalam perkhidmatan Persekutuan atau perkhidmatan sesuatu Negeri; dan

Perhatikan perkataan “ibu bapanya” di sub-perenggan (a) dan perkataan “bapanya” di sub-perenggan (b) yang kedua-duanya saya hitamkan. Saya akan bincangkan keduanya kemudian.

Buat masa ini, kita beri perhatian kepada perkataan “bapanya” di perenggan (b). Mengikut peruntukan ini hanya anak yang bapanya seorang warganegara yang menjadi warganegara dengan kuat kuasa undang-undang. Plaintif (ibu-ibu tersebut) memohon perisytiharan bahawa anak-anak mereka berhak menjadi warganegara dengan kuat kuasa undang-undang berdasarkan peruntukan Perkara 8, Perlembagaan (kesamarataan, equality)).

Perkara 8, antara lain, memperuntukkan:

“8. (1) Semua orang adalah sama rata di sisi undang-undang dan berhak mendapat perlindungan yang sama rata di sisi undang- undang.

(2) Kecuali sebagaimana yang dibenarkan dengan nyata oleh Perlembagaan ini tidak boleh ada diskriminasi terhadap warganegara semata-mata atas alasan agama, ras, keturunan, tempat lahir atau jantina dalam mana-mana undangundang…” (ii)

Hakim Mahkamah Tinggi, Datuk Akhtar Tahir, memberi penghakiman memihak kepada plaintif-plaintif yang bererti semua anak-anak dalam kategori tersebut adalah warganegara dengan kuat kuasa undang-undang.

Beliau mengakui bahawa berdasarkan peruntukan Perkara 14(1)(b) dan Jadual Kedua, Bahagian ll, perenggan 1(b), “hanya bapa, jika dia seorang warganegara, boleh memberikan kewarganegaraan kapada anaknya.”(iii) (Terjemahan saya).

Tetapi, beliau merujuk kepada Perkara 8 mengenai kesamarataan dan menghalang diskriminasi dan mengatakan bahawa peruntukan-peruntukan Perkara 14(1)(b), Jadual Kedua, Bahagian ll, perenggan 1(b) dan Perkara 8 sepatutnyalah ditafsirkan secara harmoni dan bertujuan (harmoniously and purposively) dan, memutuskan bahawa perkataan “bapa” hendaklah dibaca sebagai termasuk “ibu”. Oleh itu anak-anak kepada ibu-ibu itu juga berhak menjadi warganegara dengan kuat kuasa undang-undang.

Seterusnya, beliau menekankan bahwa “Mahkamah bukanlah cuba mengubah dasar atau merombak undang-undang. Dasar tersebut telah ditetapkan oleh kerajaan di mana kerajaan mengiktiraf prinsip jus sanguinis – dengan memberikan kewarganegaraan kepada kanak-kanak yang dilahirkan di luar Persekutuan. Sehubungan dengan itu, peruntukan berkenaan telah digubal oleh Parlimen….

Apa yang ingin dilakukan Mahkamah adalah melaksanakan undang-undang dengan cara yang akan menemui remedy kepada rungutan Plaintif… rungutan Plaintif adalah benar…” (iv) (Terjemahan saya).

Sebelum saya teruskan eloklah saya jelaskan bahawa saya tidak kisah sama ada perempuan warganegara Malaysia hendak diberi hak sama dengan lelaki warganegara Malaysia dalam hal kerakyatan anak yang bapanya bukan warganegara Malaysia yang dilahirkan di luar Malaysia, atau tidak. Itu soal dasar dan saya tekankan ia hendaklah dilakukan dengan betul. Tumpuan saya dalam rencana ini adalah kepada alasan atau hujah yang diberi oleh Hakim berkenaan, bukan sama ada saya sukakan hasil (result) penghakiman itu atau tidak.

Kita perlu mengambil ingatan terlebih dahulu bahawa tugas hakim adalah untuk membuat keputusan mengikut undang-undang, bukan untuk membuat atau meminda undangundang untuk mencari remedy bagi sesuatu kes di hadapannya. Hakim hanya boleh mengguna undang-undang yang ada untuk memutuskan kes di hadapannya. Bahawa, pada pandangannya terdapat diskriminasi dan rungutan plaintif-plaintif yang disokong oleh pandangan awam tidak memberi kuasa kepada Hakim untuk meminda undangundang atas nama “tafsiran” untuk memberi remedy kepada plaintif-plaintif.

Jika seorang Hakim berpendapat sesuatu undang-undang itu patut dipinda, beliau boleh mengesyorkannya dalam penghakimannya. Saya pernah berbuat demikian dan ada cadangan saya yang Parlimen telah membuat pindaan-pindaan berkenaan. Bukanlah tugas Badan Kehakiman untuk menyelesaikan masalah Badan Perundangan dan Badan Perundangan tidak sepatutnya mengharapkan Badan Kehakiman menyelesaikan masalahnya. Dan Hakim tidak boleh mengambil alih bidang kuasa Parlimen kerana Hakim bukan Parlimen, dan sebaliknya.

Dalam kes CTEB v Ketua Pengarah Pendaftaran Negara, Malaysia, Civil Appeal No: 01(i)-34-10/2019(W) Rohana PMR, menulis penghakiman majority, antara lain, berkata:

“…tidak semua bentuk diskriminasi dilindungi oleh Perkara 8. Perkara 8 bermula dengan “Kecuali sebagaimana yang dibenarkan dengan nyata oleh Perlembagaan ini…”. Pendek kata, diskriminasi yang dibenarkan oleh Perlembagaan Persekutuan bukanlah bentuk diskriminasi yang ingin dilindungi oleh Perkara 8. Sebenarnya terdapat beberapa peruntukan diskriminasi yang dinyatakan dalam Perlembagaan Persekutuan termasuklah Perkara 14. Oleh kerana kesan diskriminasi dari Perkara 14 adalah yang dibenarkan oleh Perlembagaan Persekutuan, adalah tidak masuk akal dan nyata sekali kurangnya pemahaman tentang Perkara 8 untuk memakai doktrin klasifikasi wajar
kepada Perkara 14”. (v (Terjemahan saya).

[88] Semua isu ini menimbulkan persoalan adakah Badan Kehakiman dalam menjalankan tugas kehakimannya menurut Perlembagaan diberi kuasa untuk tidak menghirau atau mengabaikan arahan Perlembagaan yang jelas dan mengatasi bias gender yang dibenarkan atas nama tafsiran Perlembagaan yang progresif. Oleh kerana Perlembagaan Persekutuan membezakan antara anak yang sah dan anak luar nikah, (antara) seorang ayah dan ibu kepada anak luar nikah, bolehkah Mahkamah mengubah diskriminasi itu untuk memastikan Perlembagaan itu hidup secara dinamis untuk mengelakkannya terkunci dan menjadi fosil pada tahun 1963.” (vi) (Terjemahan saya).

“…Kita semua tahu bahawa tidak ada keutamaan kehakiman yang dinyatakan dalam Perlembagaan Persekutuan, dan kuasa untuk meminda Perlembagaan hanya terletak pada Parlimen berdasarkan Perkara 159. Mahkamah tidak boleh sesuka hati cuba menulis semula teks bertulis yang jelas Perlembagaan Persekutuan kerana ia akan membawa kepada kekarutan.” (vii) (Terjemahan saya).

Oleh itu, walaupun Hakim-hakim majority dalam kes Mahkamah Persekutuan tersebut besetuju diskriminasi itu perlu diatasi, mereka menolak permohonan itu kerana melakukan sebaliknya adalah di luar bidang kuasa mahkamah dan tugas Hakim.

Perlu diingati bahawa ini adah penghakiman Mahkamah Persekutuan yang tepat mengenai isu di hadapan Hakim Mahkamah Tinggi itu dan mengikatnya. Adalah menghairankan jika semua peguam-peguam dan peguam-peguam persekutuan yang menghujahkan kes tersebut dan pegawai penyelidik Hakim itu tidak menunjuk penghakiman itu kepadanya, yang baru diterbitkan hanya empat bulan sebelum beliau
memutuskan kes ini.

Lebih menghairankan ialah bagaimana Hakim Mahkamah Tinggi itu boleh terlepas pandang tujuh perkataan (versi Bahasa Inggeris yang authoritative) iaitu “Except as expressly authorized by this Constitution” di permulaan Perkara 8(2) yang menjadi sandarannya, jika beliau membacanya semasa menulis penghakiman itu.

Kesilapan paling nyata yang dilakukan oleh Hakim Akhtar ialah menggunakan (apply) peruntukan Perkara 8 dalam “mentafsirkan” Perkara 14(1)(b) dan Jadual Kedua, Bahagian ll, perenggan 1(b). Sebenarnya, Perkara 8 tidak terpakai kepada Perkara 14(1)(b) dan Jadual Kedua, Bahagian ll, perenggan 1(b) kerana semua dikriminasi yang disebut dalam Perlembagaan adalah dikecualikan daripada operasi Perkara 8(2) dan dibenarkan. Atas alasan ini sahaja rayuan terhadap penghakiman itu patut dibenarkan.

Bagaimana Hakim itu boleh memutuskan bahawa perkataan “bapa” juga termasuk “ibu” tidak masuk akal. Kanak-kanak umur dua tahun pun tahu perbezaan antara “bapa” dan “ibu” dan tidak pernah memanggil bapa kepada ibu dan sebaliknya. Masakan penggubal
Perlembagaan dan Ahli-Ahli Parlimen yang meluluskan Perlembagaan itu kesemuanya tidak tahu perbezaan di antara “bapa” dan “ibu” atau terkeliru dalam menggunakan perkataan “bapa” dalam Jadual Kedua, Bahagian ll, perenggan 1(b).

Perhatikan dalam perenggan 1(a) yang terletak betul-betul sebelum perenggan 1(b), penggubal Perlembagaan itu menggunakam frasa “sekurang-kurangnya seorang daripada ibu bapanya”. Ini menunjukkan tujuan mereka dalam perenggan 1(b) adalah bapa, berlainan daripada perkataan ibu bapa yang digunakan dalam perenggan 1(a). Setelah mentafsirkan perkataan “bapa” termasuk “ibu”, bagaimana perkataan “ibu bapa” hendak ditafsirkan? Bapa termasuk ibu dan ibu termasuk bapa? Jika “bapa” sudah termasuk ibu, apa perlunya menggunakan perkataan “ibu bapa” lagi?

Hakim itu menekankan bahawa “Mahkamah bukanlah cuba mengubah dasar atau merombak undang-undang…Apa yang dilakukan Mahkamah adalah melaksanakan undang-undang dengan cara yang akan menemui remedy kepada rungutan Plaintif… rungutan Plaintif adalah benar…”

Soalan: Parlimen telah menetapkan hak itu diberi kepada anak yang bapanya seorang warganegara. Mahkamah telah memutuskan anak yang ibunya seorang warganegara juga mendapat hak yang sama dengan menambah perkataan “ibu” kepada perkataan “bapa”. Bukankah itu satu perubahan dasar yang hanya boleh dilakukan oleh Parlimen melalui pindaan kepada Perlembagaan?

Untuk memindanya pun, bukan sahaja memerlukan undi sebanyak tidak kurang daripada dua pertiga daripada jumlah bilangan ahli Majlis Dewan Rakyat dan Dewan Negara, tetapi juga persetujuan Majlis Raja-Raja. Mengikut penghakiman ini, perubahan itu boleh dilakukan oleh seorang Hakim Mahkamah Tinggi sahaja. (viii)

Hujah-hujah lain yang diberikan oleh Hakim berkenaan tidaklah perlu dibincang dalam rencana ini kerana rencana ini bukanlah review penghakiman. Memadailah dikatakan terdapat kekeliruan dalam hujah-hujah beliau dan jika baliau betul pun, ia tidak cukup untuk memberi alasan beliau membuat tafsiran demikian, terutama sekali kerana adanya pengecualian kepada pemakaian (application) Perkara 8(2) kepada diskriminasi yang disebut dalam Perlembagaan. Dan, jangan lupa, Hakim itu tidak boleh lari daripada penghakiman Mahkamah Persekutuan dalam kes CTEB v Ketua Pengarah Pendaftaran Negara, Malaysia.

Sesuatu penghakiman itu tidak semestinya betul semata-mata kerana kita sukakan hasilnya (result/outcome). Ia betul jika ia mengikut undang-undang yang terpakai pada masa itu.

Kita boleh faham jika Plaintif-Plaintif dalam kes itu, peguam-peguam mereka dan NGO-NGO yang memperjuangkan isu itu bergembira, memuji penghakiman itu dan manyanjung tinggi Hakim berkenaan kerana penghakiman itu memberi apa yang mereka mahu. Bagi mereka, jika sesuatu penghakiman itu bersesuaian dengan kehendak mereka, maka ia betul dan dipuji, termasuk Hakim yang memutuskannya. Jika
sebaliknya, penghakiman itu salah dan dikritik, termasuk Hakim berkenaan.

Tetapi, berlainan halnya dengan Peguam Negara dan anggota-anggota pentadbiran sama ada dari Badan Eksekutif (seperti Menteri), atau Badan Perundangan (Ahli-Ahli Parlimen). Mereka perlu melihat di mana terletak masalahnya dan cara yang betul mengikut undang-undang untuk mengatasinya. Jika tugas itu terletak di atas bahu mereka, mereka hendaklah melakukannya.

Dalam hal ini adalah jelas terdapat kesilapan undang-undang dalam keputusan kes ini. Biarlah Peguam Negara cuba membetulkannya dahulu melalui rayuan hingga ke Mahkamah tertinggi. Jika Mahkamah Persekutuan overturn penghakiman Mahkamah Tinggi itu dan kerajaan berpendapat masalah diskriminasi gender dalam hal ini perlu dibetulkan, maka adalah menjadi tanggungjawab Menteri berkenaan, dengan bantuan Peguam Negara, menyediakan rang undang-undang untuk meminda Perlembagaan untuk dibawa ke Parlimen. Jika Ahli-Ahli Parlimen pembangkang juga sependapat dengan Kerajaan, dalam hal ini tentu sekali, maka mereka hendaklah menyokongnya untuk memberi majoriti dua pertiga bagi meluluskannya.

Sebaliknya, jika Mahkamah Persekutuan mengesahkan penghakiman Mahkamah Tinggi itu, maka Ahli-Ahli Parlimen sepatutnya waspada, bukan gembira, kerana Hakim-Hakim itu telah mengambil alih tugas mereka.

Hal yang sama telah berlaku apabila Mahkamah Persekutuan, dalam kes Semenyih Jaya Sdn Bhd v Pentadbir Tanah Hulu Langat (2017) 3 MLJ 561 telah mengikut penghakiman Mahkamah Agung India dan menerima prinsip ciptaannya mengenai basic structure Perlembagaan. (Lihat, antara lain, Hakim Bukan Parlimen 30 03 2018)

Sambil kita tidak menentang hasil (result/outcome) kes ini, kita perlu faham akan bahayanya implikasi penghakiman ini jika ia kekal apatah lagi jika ia disahkan oleh Mahkamah Persekutuan. Ia bererti kesemua diskriminasi dalam Perlembagaan adalah menyalahi peruntukan Perkara 8. Selain daripada diskriminasi gender dalam Jadual Kedua, Bahagian ll, perenggan 1(b) yang menjadi isu dalam kes ini, ia juga termasuklah peruntukan mengenai Rejimen Asykar Melayu (Perkara 8 (5)(f)), Tanah Simpanan Melayu (Perkara 89), Bahasa Melayu (Perkara 152) dan perizaban kuota berkenaan dengan perkhidmatan, permit, dsb. bagi orang Melayu dan anak negeri mana-mana antara Negeri Sabah dan Sarawak (Perkara 153). Lebih dari itu, kesalahan-kesalahan terhadap suruhan agama Islam (precept of Islam) juga boleh diisytiharkan bercanggah dengan peruntukan Perkara 8 (kesamarataan) dan Perkara 11 (kebebasan beragama).

Itu jugalah implikasi ratifikasi ICERD yang ditentang oleh orang Melayu dengan jayanya dalam tahun 2018. Jika penghakiman Mahkamah Tinggi ini disahkan oleh Mahkamah Persekutuan, implikasinya samalah dengan ratifikasi ICERD.

Maka, sekali lagi, orang Melayu menjadi Pak Kaduk: menang sorak kampung tergadai.

Tun Abdul Hamid Mohamad
Bekas Ketua Hakim Negara

i
14. (1) Subject to the provisions of this Part, the following persons are citizens by operation of law, that is to say:
(a)…; and
(b) every person born on or after Malaysia Day, and having any of the qualifications specified in Part II of the Second Schedule.

ii
“8. (1) All persons are equal before the law and entitled to the equal protection of the law.
(2) Except as expressly authorized by this Constitution, there shall be no discrimination against citizens
on the ground only of religion, race, descent, place of birth or gender in any law…”

iii
only the father if he is a citizen can confer citizenship to the children.

iv
Court is not seeking to change the policy nor revamp the law. The policy has already been set by the government where the government recognises the principle of jus sanguinis – by giving citizenship to children born outside the Federation. To this effect, the Impugned Provisions were enacted by Parliament…
What the Court is seeking to do is to implement the existing law in a manner which would find a remedy to the grievance of the Plaintiffs…the grievance of the Plaintiffs are real …”

v
“…not all forms of discrimination are protected by Article 8. Article 8 opens with “Except as expressly authorized by this Constitution…”. In short, discrimination authorized by the FC is not a form of discrimination that Article 8 seeks to protect. There are in fact a number of discriminatory provisions expressed in the FC which include Article 14. Since the discriminatory effect of Article 14 is one authorized by the FC, it would be absurd and clearly lack of understanding of Article 8 for any attempt to apply the doctrine of reasonable classification, to Article 14.”

vi
“[88] This whole issue begs the question of whether the Judiciary in the exercise of its judicial duty is constitutionally empowered to ignore or neglect the clear dictates of the FC and overcome that authorised gender bias in the name of progressive construction of the FC. Since the FC discriminates between a legitimate and an illegitimate child, a father and a mother of an illegitimate child, can the Court alter that discrimination so as to keep the FC living dynamically in order to avoid it from being locked and fossilized in 1963.”

vii
…We all know that there is no judicial supremacy articulated in our FC, and the power to amend the Constitution rests solely with the Parliament by virtue of Article 159. The Court cannot at its own fancy attempt to rewrite the clear written text of the FC because it would only lead to absurdity.”

viii
Ditambah pada 23 09 2021 jam 2.15 petang.


Ku Li nak hidupkan semula UMNO lama, dakwa UMNO baru kini dah hilang taring

Ahli Parlimen Gua Musang Tengku Razaleigh Hamzah mengadakan mesyuarat dengan beberapa veteran UMNO dengan hasrat menghidupkan semula ‘UMNO lama’ yang diisytiharkan tidak sah oleh Mahkamah Tinggi Kuala Lumpur pada tahun 1988.

Menurut Tengku Razaleigh atau Ku Li, hasrat itu tercetus kerana beliau mendakwa UMNO kini telah kehilangan taring dan ia boleh menyebabkan parti berkenaan akan menghadapi kesukaran pada Pilihan Raya Umum (PRU) akan datang.

“Hasrat kami untuk menghidupkan semula adalah agar Melayu kembali bersatu.

“UMNO sekarang pecah. Akhir-akhir ini banyak orang merasakan bahawa UMNO baru ini sudah hilang taring. Dan mungkin susah menghadapi pilihan raya.

“Keadaan sudah berlainan. Jadi, kita harap dapat kita ajak semua pihak bersama mewujudkan perpaduan di kalangan orang Melayu,” katanya yang dipetik dalam laporan Malaysiakini.

Terdahulu, mesyuarat yang diadakan semalam di kediamannya di Kuala Lumpur bermula 3.30 petang itu turut dihadiri beberapa pemimpin dari kalangan Pemuda UMNO.

Antara yang hadir adalah bekas timbalan menteri kesihatan Tan Sri Dr Suleiman Mohamed, bekas timbalan menteri pembangunan usahawan Tan Sri Mohd Khalid Yunus dan bekas timbalan menteri pertahanan Datuk Zainal Abidin Zin.

Selain itu, Ku Li juga berkata, UMNO hari ini tidak sama dengan UMNO yang diwujudkan pada tahun 1946.

“UMNO lama tak pernah mati. UMNO yang ada hari ini ditubuhkan pada tahun 1988. UMNO yang kami bincangkan tadi ditubuhkan tahun 1946 yang dikatakan telah diharamkan.

“UMNO tak pernah diharamkan. Padahal, UMNO tidak pernah melanggar undang-undang Persekutuan. Didakwa sebagai membatalkan pendaftaran sebenarnya tak pernah berlaku,” tambahnya lagi.

Katanya, sambutan untuk mengaktifkan semula ‘UMNO lama’ turut menggalakkan.

“Kami telah membuat beberapa mesyuarat sebelum ini. Sambutannya sangat mengalakkan.

“Kami akan membuat beberapa kajian sebelum menghidupkan semula UMNO lama,” katanya sambil beliau dinasihatkan agr tidak perlu berjumpa Jabatan Pendaftaran Pertubuhan (ROS) untuk mengaktifkan semula UMNO lama.

Untuk rekod, pada Jun 1987, satu tindakan guaman sivil telah difailkan di Mahkamah Tinggi Kuala Lumpur oleh 11 ahli UMNO di mana mereka telah memohon suatu relif termasuk suatu pengisytiharan bahawa pemilihan calon yang menang semasa Perhimpunan Agung UMNO pada April 1987 sebagai bertentangan dengan Perlembagaan parti, tidak sah dan dianggap terbatal, serta tidak mempunyai kesan.

Selepas perbicaraan hampir tujuh bulan, pada 4 Februari 1988 Mahkamah Tinggi Kuala Lumpur mengisytiharkan bahawa UMNO sebagai pertubuhan yang tidak sah kerana wujudnya beberapa cawangan yang tidak didaftarkan dan dianggap tidak sah di bawah Akta Pertubuhan 1966.

Susulan itu, presiden UMNO ketika itu Tun Dr Mahathir Mohamad mendaftar parti baru yang dikenali sebagai ‘UMNO baru’.

Sementara itu, bekas exco Pemuda UMNO, Wan Muhammad Azri Wan Deris turut kelihatan di kediaman Tengku Razaleigh, walaupun tidak menyertai mesyuarat itu hari ini.

“Saya sokong UMNO lama dihidupkan semula,” kata Wan Muhammad Azri.


Bossku! Usah lihat salah orang saja, lihat juga ‘Bapa Ekonomi Meleset’

Kekadang kalau kita hendak berbicara, kena pandang kiri dan kanan, atas dan bawah. Walaupun disajikan dengan fakta, apakah ia selari dengan keadaan sebenar atau situasi realiti?

Apabila kita tengok Datuk Seri Najib Razak menyajikan ekonomi meleset terutama pada waktu Tan Sri Muhyiddin Yassin, apakah dia tidak menyedari bahawa Malaysia sahaja ke yang mengalami ekonomi yang sangat teruk?

Dunia dan ASEAN tidak mengalami ke? Apakah pandemik Covid-19 hanya melanda negara ini sahaja?

Kekadang nampak macam pandai tetapi tidak bijak! Apa cerita 1MDB ?

Kerana 1MDB, rosak reputasi dan imej negara. Semua ini gara-gara Pak Najib and the geng. Punca ekonomi teruk ialah bermula dari 1MDB.

Kerana 1MDB, pelabur hilang kepercayaan. Najib tahu ke tidak ni? Yang dia tahu hanyalah troll posting orang lain. Sekarang, punca sebenar ekonomi merudum secara teknikal ialah bermula dari Bapa Ekonomi Meleset.

Siapa lagi kalau tidak lain, Bossku kita…jom pakat makan super ring ramai-ramai nak tengok Najib ditroll pula.

Saya cuma nak beritahu bahawa Abah bukan sahaja mengubah isu kesihatan Covid-19 untuk menjadi peluang membuktikan kemampuannya sebagai Perdana Menteri malah berusaha memulihkan ekonomi negara dan menstrukturkan semula kitaran ekonomi.

Tindakan pertama yang dilakukan dalam menghadapi cabaran itu ialah melantik pakar-pakar ekonomi untuk mengetuai Majlis Tindakan Ekonomi Negara (MTEN) yang berperanan merangka dasar fiskal jangka pendek dan panjang bagi menangani krisis kemelesetan ekonomi.

Kemuncak krisis ekonomi negara adalah ketika kerajaan memutuskan untuk melaksanakan Perintah Kawalan Pergerakan (PKP) bermula 18 Mac 2020 yang telah mengganggu keseluruhan kitaran ekonomi domestik berikutan penutupan aktiviti perkilangan, perniagaan dan pekerjaaan.

PKP yang dilaksanakan demi membendung penularan jangkitan Covid-19 bukan sahaja telah menjejaskan permintaan dalam pasaran barang serta penawaran dalam pasaran faktor yang ditunjangi oleh pekerja malah memberi kesan negatif kepada pendapatan negara, perniagaan syarikat dan perbelanjaan rakyat.

Secara realiti, pelaksanaan PKP merupakan ancaman ekonomi paling besar dihadapi oleh pentadbiran kerajaan. Ia merupakan cabaran ekonomi paling berat yang tidak pernah dihadapi oleh semua Perdana Menteri Malaysia sebelum ini.

Krisis ekonomi yang disebabkan oleh Covid-19 adalah jauh lebih besar daripada krisis kewangan 1998 dan kemelesetan ekonomi di era 1980-an.

Bagaimanapun pelancaran Pakej Rangsangan Ekonomi Prihatin Rakyat (Prihatin) bernilai RM250 bilion yang diumumkan dalam tempoh 10 hari sebaik sahaja PKP berkuat kuasa telah membuktikan komitmen dan keprihatinan kerajaan di bawah pimpinan perdana menteri untuk memulihkan ekonomi negara.

Ia telah disifatkan sebagai satu tindakan yang pantas dan tepat pada masanya untuk mengimbangi usaha membendung penularan pandemik Covid-19 dan proses pemulihan ekonomi, dengan jumlah yang jauh lebih besar daripada peruntukan kerajaan untuk pelan pemulihan ekonomi pada 2009 iaitu sebanyak RM67 bilion.

Pentadbiran kerajaan Malaysia dengan pimpinan Muhyiddin telah berupaya untuk tidak bergantung kepada Tabung Kewangan Antarabangsa (IMF) ketika banyak negara (sekurang-kurangnya 80 negara) telah memohon bantuan daripada tabung berkenaan untuk memulihkan ekonomi negara mereka. Pak Najib taknak beritahu point ini pun.

Ramai menyedari kesukaran usaha pemulihan ekonomi yang melibatkan perdagangan antarabangsa memandangkan ekonomi dunia juga telah dilumpuhkan oleh Covid-19, namun Abah menumpukan aspek pembangunan ekonomi domestik untuk memperlahan dan mengurangkan penyusutan mendadak dalam perbelanjaan dan pelaburan swasta.

Selepas pakej ekonomi Prihatin, Muhyiddin mengumumkan pula Pakej Prihatin Perusahaan Kecil dan Sederhana (PKS) (Tambahan) bernilai RM10 bilion yang bertujuan memastikan sektor perusahaan kecil dan sederhana (PKS) dapat meneruskan operasi mereka dalam keadaan mencabar serta mengurangkan risiko pemberhentian pekerja secara besar-besaran.

Kemudahan seperti subsidi upah, bantuan kepada PKS dan kredit mikro telah membantu syarikat-syarikat untuk kekal bertahan dalam industri walaupun tidak dapat beroperasi sepenuhnya.

Ia bukan sahaja usaha untuk melindungi rakyat melalui pengurangan beban serta menjamin pekerjaan malah sebagai sokongan kepada perniagaan dengan meningkatkan aliran tunai, walaupun ia tidak dapat menggantikan nilai aliran tunai sebenar namun masih memberi ruang kepada rakyat untuk berbelanja.

Walaupun Covid-19 telah merosakkan ekonomi dunia tetapi tindakan pantas dan betul oleh kerajaan di bawah pimpinan Muhyiddin berjaya mengelakkan kesan ekonomi yang lebih buruk.

Kelonggaran sekatan pergerakan menerusi Perintah Kawalan Pergerakan Bersyarat (PKPB) dan pembukaan aktiviti ekonomi secara berperingkat telah memberi ruang dan peluang untuk aktiviti ekonomi bergerak semula dan melakukan penyesuaian di era pasca-Covid-19.

Peningkatan indeks petunjuk pasaran Bursa Malaysia setakat ini merupakan satu isyarat keyakinan pelabur untuk kembali menyumbang kepada ekonomi dan mempercepat proses pemulihan.

Ini baru mukadimmah Bossku. Jangan nak nampak salah orang sahaja, salah sendiri pun kita tengok-tengokkan jua.

TokLi
AMPT Bersatu

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


UMNO cari tempat sesuai untuk Khairy, kata Tok Mat

Khairy Jamaluddin Abu Bakar akan diberikan tempat lain untuk bertanding pada Pilihan Raya Umum Ke-15 (PRU-15), kata Timbalan Presiden UMNO, Datuk Seri Mohamad Hasan.

Mohamad atau dikenali Tok Mat itu yang akan mengambil kerusi disandang Khairy di Rembau berkata UMNO masih mencari kerusi sebagai ganti untuk diberikan kepada bekas Ketua Pemuda tersebut cuma setakat ini masih belum dimuktamadkan sepenuhnya.

“Kita cuba cari tempat sesuai untuk beliau untuk bertanding di PRU15,” kata Mohamad yang juga Ketua Bahagian Rembau.

Mohamad berkata demikian kepada pemberita selepas merasmikan Mesyuarat Perwakilan UMNO Bahagian Rembau hari ini.

Khairy setakat ini tidak tahu kerusi mana yang akan beliau masuk bertanding selepas diarahkan mengosongkan kerusi disandangnya di Rembau.

“Biar parti putuskan, saya percaya tidak lama lagi.

“Saya dah cakap banyak kali bahawa saya akan akur dengan keputusan parti sama ada saya akan bertanding atau tidak… kalau saya bertanding, bertanding di mana,” katanya dipetik laporan BH sebelum ini.

Terdahulu, UMNO Bahagian Alor Setar antara yang membuar tawaran kepada Menteri Kesihatan itu untuk diberikan kerusi bagi bertanding di kerusi Parlimen Alor Setar.

Bagaimanapun, setakat ini UMNO belum memberi isyarat atau bayangan kerusi mana yang bakal diberikan kepada Khairy itu.


Kenaikan OPR tak jejas peluang dalam PRN, kata Rafizi kepada Hassan

Parti dalam kerajaan campuran dijangka tidak terkesan dengan isu kenaikan Kadar Dasar Semalaman (OPR) dalam Pilihan Raya Negeri (PRN) di enam negeri tidak lama lagi.

Timbalan Presiden PKR, Rafizi Ramli menyifatkan parti dalam kerajaan campuran masih kuat walaupun OPR yang dinaikkan bakal meningkatkan kos sara hidup rakyat, malah mendakwa ia langkah tersebut bertujuan memperkasakan ekonomi negara.

“Setakat ini, saya tak nampak (isu OPR) menjejaskan Kerajaan Perpaduan. Sama juga seperti sebelum ini orang kaitkan dengan KWSP (Kumpulan Wang Simpanan Pekerja).

“Ada banyak kesan yang mempengaruhi undian rakyat, bukan semata-mata isu OPR ini. Lagipun, yang betul-betul terkesan dengan kenaikan (OPR) ini adalah orang yang ada pinjaman rumah.

“Bukan semua rakyat ada pinjaman rumah sekarang,” katanya dipetik laporan BH.

Sebelum ini Ahli Parlimen Pasir Gudang, Hassan Abdul Karim menggesa Rafizi dan Perdana Menteri, Datuk Seri Anwar Ibrahim, memberi penjelasan kepada rakyat berhubung kenaikan OPR bagi mengelakkan rakyat terutama di enam negeri yang bakal berlangsung PRN hilang kepercayaan kepada kerajaan.

Mengulas lanjut, Rafizi berkata, kerajaan tidak akan berkompromi dengan tekad untuk memacu semula ekonomi negara semata-mata untuk memancing undian pada PRN nanti.

“Keputusan membabitkan kedudukan ekonomi negara ini bersifat jangka panjang. Apabila kita (Malaysia) dah ada jurang yang besar dari segi kadar faedah dengan negara lain, itu bukan sesuatu yang boleh dibuat sebagaimana cadangan Ahli Parlimen Pasir Gudang untuk dapatkan undi rakyat.

“Kita akan cuba dapatkan undi ke negeri termasuk Kedah, Terengganu, Selangor dan sebagainya, tetapi ia tidak boleh sehingga menjejaskan usaha untuk memulih dan memperkasakan ekonomi,” katanya lagi.

Rafizi yang juga Ahli Parlimen Pandan turut menasihatkan Hassan supaya tidak terikut-ikut dengan sentimen yang kerap dimainkan pembangkang.

Katanya, sebagai wakil rakyat daripada blok kerajaan, adalah lebih baik beliau merujuk terus kepada Perdana Menteri atau beliau sendiri untuk mendapatkan penjelasan.

“Kami (Anwar dan saya) sebenarnya telah pun memberikan penjelasan kepada dia. Saya ingat dia tidak akan keluarkanlah kenyataan selepas itu. Tetapi itu hak dia dan tentu sahaja media akan mainkan isu ini.

“Saya dah berikan penjelasan yang panjang lebar kepada Hassan mengenainya. Itu pilihan politik beliau untuk bercakap kepada media.

“Sebab saya yakin dalam sedikit masa, beberapa bulan akan datang atau setahun lagi, apabila kayu ukur terutama inflasi makin kurang, apabila kita mula tumpu kepada dasar untuk umpamanya sasaran kenaikan gaji, rakyat keseluruhannya akan faham,” katanya.


MP DAP kecewa kerajaan tekan syarikat pengeluar arak Timah

Seorang Ahli Parlimen (MP) DAP, Chong Chien Jen membidas kerajaan kerana tindakan menekan pengeluar syarikat arak jenama Timah yang menjadi kontroversi sebelum ini sehingga terpaksa menimbang untuk menukar nama baharu arak tersebut.

MP Stampin itu berkata tindakan tersebut menjadi ‘bahan jenaka antarabangsa’ dan mengkritik tindakan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi yang mengarahkan pengeluar arak terbabit menukarkan jenama produk mereka

Rentetan arahan itu, Chien Jen mendakwa menteri tersebut ‘tunduk’ dan mengikuti fahaman rakan gabungannya dalam Kabinet iaitu PAS.

“Saya amat sedih dengan tindakan kerajaan dan lebih sedih apabila menteri yang meminta sedemikian berasal dari Sarawak yang kononnya lebih rasional dan minda terbuka.

“Dari permukaannya, keputusan sedemikian mungkin dilihat hanya memberi kesan kepada sebuah syarikat, tetapi hakikatnya ia mencerminkan ketidakrasionalan kerajaan.

“Selagi terdapat sekumpulan fanatik yang mengadu jenama sesuatu produk, tidak kira sama ada ia berasas atau tidak, ia terpaksa menukar nama…dengan kerajaan seperti ini, siapa berani melabur untuk mempromosi jenama buatan Malaysia,” katanya dipetik laporan BH.

Terdahulu, pengeluar arak jenama Timah, Winepark Corporation (M) Sdn Bhd berkata akan berbincang dengan pemegang saham dan lembaga pengarah bagi menukar nama serta imej pada label produk keluaran syarikat.

Menurut Alexander perkara itu adalah antara keputusan dicapai dalam pertemuan wakil syarikat berkenaan bersama pihak kerajaan, pada 27 Oktober lalu.

Penggunaan jenama Timah pada arak keluaran tempatan itu dan gambar seorang lelaki dikatakan berketayap pada labelnya, menimbulkan rasa kurang senang dalam kalangan umat Islam, selain turut dibincangkan pada sidang Dewan Negara.

Chien Jen berkata, pihaknya tiada hak menghalang orang lain daripada membuat kenyataan ‘gila, lucu dan tidak rasional’ berkaitan jenama Timah, selain menyifatkannya sebagai hak kebebasan bersuara dipraktikkan masyarakat.

Bagaimanapun, katanya, kenyataan sedemikian akan memudaratkan ekonomi dan negara apabila ia dipandang serius pihak kerajaan yang meminta jenama arak berkenaan ditukarkan.

Beliau antara lain mempersoalkan keputusan Alexander yang meminta jenama arak itu ditukar, selain menyifatkan jenama sesuatu produk adalah aset terpenting perniagaan.

“Ia (jenama) bukan boleh diubah nama dengan sia-sia, apatah lagi arak Timah itu memenangi anugerah pertandingan arak antarabangsa,” katanya.